url: =Malaysia gamsung ah naupang guta kidop huai mahmah :: ZOMI DAILY\nposted on 20 August 2016 at 9:50 am Lomkholna: Malaysia, News, Sawltak, World\nMalaysia gamsung ah naupang mangcip cih thuthang kizathei zelzel hi. Tukha kipatlam inzong naupangno kum 5 bek aphapan khat mangcip a, kalkhat khitkhawng ciangin luigei khatah asisa in ki mukikpan hi.\nHih naupang pen aki muhkik ciangin apumpi muatcip khin a, khasiat huai mahmah hi. Apa pen kum 63 aphakhin khat hi a, hihbang in ka tapa hong thahlupsak tepen mihing lungsim lungtang neilo, ganhing lungsimpua hiding hi ci’n a khasiatna genkhia hi.\nHih naupangno pen Kuala Lumpur khuapisung Jinjang Utara aomna gei ah August 11 nitak nai 7:20pm hunpawl in kimulai himahleh tuapan in amatcipsuak ahihi. A tapa aciahhun ngei in aciahloh ciangin apazong lungkham mahmah a, palik te kiangah zasak in Report bawlpah hi.\nAugust 18 ni nitaklam 2pm hunpawl in asisa aluanghawm pen Kampung Kemensah, Hulu Kelang ah kimukikpan hi.\nPalik te’n hih naupang pen akigu “Kidnapping” case in ciamteh uhhi.\nA tapa luanghawm asisa in kimu cih apa in azakciang in alungtang namahmah a, hihbang in ka tapa hongbawlsak tepen abawlbang avawh bangin at kik tapeuh uhhen ci’n thu ka ngetsak cihi.\nHih ka tapa kasup manin na kasa mahmah uhhi. Hih ka tapa pen a thumang mahmah naupangno khat hi a, biakna lam ahzong kahilh bangbang theipahpah leh hong zuipahpah khat ahihi ci’n apa in genkhia ngeungeu hi.\nNidang in innpualam avakkhiat ciangin anu ahih keileh a sanggam te khatpeuh tawh avakkhiazel himah leh tuanitak pen amahguak avakkhiathi hi citciat a, tuapan in amangcipsuak ahihi cihi.\nAluang akimuh ciangin Kuala Lumpur Hospital misikoihna Mortuary ah kipuak a, siavuan te genkhiatna ah apumpi pen muatcip in siagawpta cihi. Aluanghawm pen hih luigei ah akipaihma in apumpi kikhei in, ki bawlsiatna omding hi cihzong Doctor te’n genkhia uhhi.\nIh gennop ah Naupang kigu Kidnapping, Child abduction cihte pen Malaysia bekthamlo leitung muntuamtuam leh Kawlgam, khamtung gam na ngawn ah aom kawikawi ngeithu himawk hi. Naupang aki guk ciangin naupang ngiat aki deihmanzong hithei a, pawlkhat pen midang te kiangah zuakkikding in akigu zong hithei hi. Pawlkhat leuleu akal leh apumpi sungah vankhatpeuh midang te adingin zatkik theihding lakkhiatnopman hithei a, pawlkhat leuleu numeino te diakdiak pen numei kizuakna khawngzong kipuakthei cih kiza ngei hi.\nTua hi in, adiakdiak in nu leh pa te in ih tate hoihtak ihkepding thupi mahmah hi. Midang te’n ih tate pen amausungpan apiang atate zahin hong itsak taktak khollo uh cih phawksim gige ding thupi a, midang tawh apualam vakkhiat sakloh hoihpen zawlai hi. ZD Sawltak #zomidaily\nMi khatpeuh in phattuamna, ki phawkthakna, ki doptheihna a ngahleh hihlai aki gelh thaman aki piakhin hipah hi. Lungdam!\nPrevious: OPI – UNHCR leh kipawlna makaite ki muhkhopna\nNext: Mikangte’ Pasian Upzia leh Zomite’ Pasian Upzia ~ Tual Khan Suan\nZAM Thupuak :: 12 October 2014


timestamp: atn

url: =Zomi sungah atuam vilvel a i it mahmah khat ahi, U Lengtong Kam Khen pen ciamnuih siambek hilo in, lungsim picing mahmah khat zong ahihna Malaysia hong pailai in, ka kiki hona tungtawn uh panin ka theikhia hi. "Khuasiam Pawi" ci in, Jubilee khat Yangon ah hongbawl a, Dr. Do Suan Mung, Dr. Gin Khan Khual, Pa En Khan Gin cihte pahtawina pia giap mawk hi. Hibang nasep hoih pen ama' "Thusuak" tawh gamtang a nasep ahihi.\nKhua kipawlna tanzil, minam kipawlna tanzil, gamkhat kipawlna tanzil leh leitungbup mun tuamtuam pan thupiang khat peuh kamuh banga kong pulak khiat pen"Thusuah" ka hihi. Thu khatpeuh isuah ciangin, ahibang lian sanga hoihzaw dinga ipahtawi/pehtawi pen pawlkhat ten deih hetlo uh ahih manin, "Thusuah" zong kidop huai mahmah thu ahihna kathei hi.\nZomi Philosopher khat ahi, Rev. Nang Khaw Thawng (Job Thawngno) in, "Thaumuk sangin Laikung lauhuai zaw hi," ci ngeu zen hi. I phul khak hun hong tunma in tua thu ngaihsun leng minam sung cidamna leh kilemna hidingin ka lamen hi. Sia Job Thawngno tungah zahtakna lianpi kapia phapha hi.\n"Thusuak" le "Thusuah" khiatna khensiam ding deihna tawh,


url: =Zeisu in Nang Bangci Hong Mu Hiam? - Zomi Adventist Innkuan\nZeisu in Nang Bangci Hong Mu Hiam?\nHong bawlpa’ Vangliat Zia\nTua ih zat Nii tang pen leitung 9 in kiim um in, tua pen Nii innkuan khat kici hi. Tua ih Nii bangmah in, amau leh amau a tang aksi tampi a om lom khat pen Glaxy kici in, Ei tenna Ni innkuan omna Galaxy min pen Milky Way Galaxy kici hi. Hih Milky Way Galaxy dan mah in Galaxy dang Sang(Billion) a sim in om lai hi ci-in leitung mipil te in mukhia uh hi. Milky Way Galaxy khat sungah aksi bekbek Sang(Billion)’ 200 bang om hi. Tua zah a tam aksi te lakpan in leitung khuavak hong pia vantung a Nii in aksi khat hi pan phing hi. Khuavak tha hatna in Second khatin tai(Mile) 186,000 tung hi. Ih Nii in leitungah khuavak hong tut zawhna dingin Minutes 8 sawt hi. Tua ahih manin ih leitung leh Nii pen tai 93,000,000 kim bang ki gamla hi. Ih Nii pen mipil te muhna ah leitung 9 in kimvel hi. Ih leitung panin anai pen aksi in Proxima Centauri kici in, nai khat in tai 16,000 apai Rocket tha tawh apai ding hi leng kum 175,000 teh ki tung pan ding hi ci uh hi.\nTua ahih leh aksi bekbek Sang(Billion) 200 val bang aom ih Omna Milky Way Galaxy khat anawl khat pan anawl dang khat ih tun zawhna dingin, Minute hilo, Second khat in tai 186,000 a pai khuavak tha tawh kum 100,000 bang ki pai ding ci uh hi. Tua pen Milkey Way Galaxy khat kantana pai nading hi panin, Milky Way Galaxy dan in aksim lom a omna Galaxy dang zong Sang(Billion) 178 bang om ci sawn sawn lai uh hi. Tua aksi khempeuh in amau’ leitung ciat nei lai dingin tuat lai dih in. Tua banah tua ih gen aksi sim zawh loh teng pen mipil te muhzawh aksi teng bek hi pana, Universe buppi ii seh sawm suah seh khat khawng bek hi pan hi ci lai lai uh hi. A dang aksi seh sawm suah seh kua te pen amial, khuavak omlo aksite hi ci uh hi. Gen. 1:2 na sim in.\nTua khuavak omlo aksi mial te lakah, tuma kum 100 val lai a, E.G.White ii gen aksi kawm hawmpi (blackhole) akici zong aki hel khat mah ahi hi. Amialna sahlua leh zai lua mahmah ahih manin khuavak nangawn in pai let zolo ci uh hi. E.G.White ii genna ah Zeisu nihveina hong pai kik ciangin, Misiangtho te tua aksi kawmhawm(blackhole) sung hong totpih ding ci hi. Zeisu vangtangin a tan pempam ka mu khol nuam mahmah hi. Tua aksi kawmhawm(blackhole) thu a genlai in aksi lam a siamten E.G.White pen mihai ci in, na ko bawl uh hi. Tu hunciangin mipil te in, hong mukhia panpan uh hi. Pasian gamin bangzah ta-in zai hiam? lamdang hiam? Ih mawhna khuakte in, banzo vetlo hi. Hih thute vantungah sin behbeh lai ding cih in ih upna leh ih lametna khat zong ahi hi. “Universe thu a kim zaw in gelh ni cileng, hong tamlua ding ahih manin tom, kim, cing thei pen ding ih at pak ahi hi.”\nZeisu Hong Ki Laak Dan\nHih zahta a avanglian Pasian’ tapa Zesu in, tuipi gei a seihnel teng khempeuh lakpan malno khat zah zong ahi lo, hih leitung mawhna pan atan khia dingin, ong kipia khia in, aniam penpen bawngkuang sungah ong suakta zen maw… Pa Pasian ong itna lian lua hi. Ih leitung khuak ten ban zo kei, Ih leitung kam te’n gen thei kei mahsi maw…\nPasian in mawhnei ahi mihing khuak tawh ih tel zawh khop dinga hong piak ahi Lai Siangtho nangawn tel khin zo nailo napi hang, hih zaha alian Pasian langpan kha pahpah mataw! Tuni in pil ih kisak khakna, vangnei ih kisak khakna, siam ih kisak khaknate ih pai khia zo nai diam? Amah tawh i kizop kei a leh, Zeisu in ei a te lel ong zatpih theilo kha ding hi. Amah tawh ih kizop a leh, ih ki niamkhiat kul hamtang hi. Amah zong bawng kuang sungah hong suak in, inn neilo, lo neilo in, thu maan a ding; ding den ahih manin biakna makai te leh, thukham hilh siate in mudah uh hi. Atawpna ah sing lam teh tung nangawn ah hong that ta mawk uh hi.\nHih zahtaka alian Zeisu bangin, mite tungah thupha pia thei dingin nang leh nang peuh na ki ngaih sun khakha lai hiam? Leitung neuno sunga va’ng, hauhna, pilna akici te tawh na buaibuai lai teng Zeisu in nang hong zang thei hetlo ding cih ih phawk thei nai diam? Topa zahtakna in pilna kipatna hi. Vantung pan a hong pai thuthuk te na theih nop a leh hi na kisak khak nate suah khia inla, Zeisu khephung ah kun in, na khitui tawh tetti lak in; Aman kua mah deidai nei hetlo in, a kisel vantung pilna te hong pia nuam in hong ngakngak hi. Ngen un; na nget uh leh Kha Siangtho na ngah ding uh hi.\nZeisu bawngkuang sungah hong suah lai in, tuucing te leh mipil te bekin, va mu kha uh hi. Tua laitak in, Ama hong sihna ding limcing a tuu a gogo siampite, thukham a siamlua siate koilam tung mang uh hiam? Tang tawng pek a kipan Zeisu a um mahmah leh ama mizat te in, mite muhna ah thusim huailo tak, sim mawh huai tak leh leitung pilna leh hauhna te nei selo uh hi. Tua ahih manin ana ngaklah gige ahi tuucing te leh mipil te banga, Pasian thu akan vilvel te leh mi a enlo athu ana en te bekin Topa sapna zathei bek ding uh hi. Pasian in tanglai hun a te leh tukhang hun ate hong it dan aki bang hi in, ahun leh amun zui in tang taka Ama thu a pulaak ding mi koih den hi. Ahih hangin tuate pen Siampite, biakna siate leh mipi a tamzaw te in langpan in, amau aleh do bangin tuat den uh hi.\nHih zahtaka lian lua leh ei a dinga hong kiniam khiat lua ahi Zeisu a dingin, hangsan takin mapang ngam nailo ding ih hiam, sanggamte aw…? Kei hong pahtawite Kapa mai ah ka pahtawi dinga, kei hong zumpihte Kapa mai ah ka zumpih ding hi. Amah ih biakpiak nate ah a zahtak huai thei penpen in biaktaak sa nailo lailai ding ih hiam? Khat leh khat ki-it ding, ki zahtak dingin, Zeisu in hong hilh thu mah ahi hi. Hih mah ta leh Zeisu aa tawh a ki tuah kei a leh, Kumpi te leh gam ukte mai nangawnah Zeisu adingin a ding ngam ding te hilo ihi hiam? Zeisu leh mihing mawkmawk kua zahtak huai zaw ding hiam? Tua ih cih ciangin mi peuhpeuh zahtaklo ding ih cihna hi peuh mahlo in, Zeisu a tawh aki tuah kei leh a ci bek ihi hi.\nZeisu muang mahmah leh a um mahmahin ki gen tek a, tuni in ih ki ngaihsut dingin ih deih in; na sungtawng pai let a hong mu nang hong bawlpa Zeisu (John 1:3) in, nang hong muang zo, hong um zo taktak diam? cih ih ngaihsutna khempeuh ah ih omsak det dingin ih ki hanthawn nuam hi.\nBy : Khuavak thu\nPrev post News Briefs for May 31, 2019\nNext post Retired North American Division President Don Schneider Has Died


url: =Traffic Green laitak akanphei himahleh mawtaw in nawkkha veve :: ZOMI DAILY\nposted on 30 July 2017 at 8:30 am Lomkholna: News, Sawltak, Singapore, World\nTraffic Green laitak akanphei himahleh mawtaw in nawkveve\nSingapore gamsung aom North Buona Vista Road kici lamzikpi tungah zanhalni Friday ni in mawtaw khatin numeino khat phukha hi. Aphukha mawtaw pen Mercedes namte hi a, aphutkhak laitak in agei aom mawtaw khat ii Dashcam panin Video Record kibawlkha citciat hi.\nNumeikhat in khetawh Pedestrian lampi akanding in Traffic Light angak hi a, Green akilaih ciangin lungmuangtak in akanphei leh Mercedes (SJF6519G) khatin nawkpheimawk hi. Video sungah aki etkik ciangin mutangpi mahin anawk hileh kilawm hi.\nTraffic Green ta ahih manin numeinu khialhna omlo a, Mercedes hawlpa khialhna hizaw hi. Ahi zongin anawkkhak khitciangin khawlpahlo in paisuaksan sawnsawn hi.\nHih Accident apianlaitak akizaihkha Video Clip pen “Beh Chia Lor – Singapore Road” panin Facebook tungah ki khahkhia in, Comment bekbek dimsukpah zihziah hi.\nMercedes mawtaw in anawkkhak ciangin numeinu pen alu tawh kitatkha himahleh kamphatna tawh numeinu pen amathu in thokikzo a, avankia teng tawmin paikhiazolai hi.\nHih thupiang akigenna ah Mercedes mawtaw tawh aphukha Driver pen NUH (National University Hospital) ah asem cisawnsawn hi. Zato ah asem ahih hangin ama taihkhak, phuttukkhak numei khat nangawn awlmawhlo, Medical Assistance bang akisamdiam cih donlo kici hi.\nHih thupiang khempeuh Video Record omsitset ahih manin, hih Video aki khahkhiat ciangin tua Mercedes hawlpa’n Police Statement agenkhiatsa khelkik, athugen laihkik kici hi.\nVideo: Driver of Mercedes knocks down pedestrian at North Buona Vista Road\nLamzikpi kantan dingciang kidop huai mahmah cih hih Video tungtawn in phawkthak huaihi. Traffic Green ahiphial zongin lungmuan luatding hilo hi. Khe tawh ihpai zongin, mawtaw ihhawl zongin Traffic Light ah khuadak in kidopding thupi hi.\nIh theihlohkal, ih lametloh laitak in ih gamtatna khempeuh Video Record hong kibawlthei cih phawk huaihi. (Zato ah asemkhat in ama phutkhak tektek atuahsia numeikhat donlo cihpen zumhuai mahmah hi.)\nA nunung ah ih gamtatna khempeuh Video Record aomkei phialzong in Pasian in hongmu gige cih phawk huai hi. Tua phawkdenleng aginalo in ki gamta ngamloding hipah hi. Sawltak #zomidaily\nPrevious: Siavuan bel hikeng ~ Pu Thangboi\nNext: Australia gamsung ah vanleng asukkhapsawm migilo 4 kiman


url: =Hotel khatah mopawi bawllaitak Gas bung puakkham in asi mi 18 phata :: ZOMI DAILY\nposted on 18 February 2018 at 9:19 pm Lomkholna: India, News, Sawltak, World\nIndia gamsung Hotel khatah mopawi bawllaitak Gas bung puakkham in asi mi 18 phata\nIndia gamsung mopawi kibawlna Hotel khatah apuakkham omin, asi bekbek mi 18 phatota cih AFP pan kiza hi. India, Rajasthan State sung aom Beawar City sungah abeisa Friday ni in mopawi kibawllaitak Hotel khat apuakkham ahihi.\nTua apuakkhamsak pen Gas Cylinder bungpan kici a, Hotel Building innpi pen asiakcip bekthamlo, mei kanggawpsak sawnsawn hi.\nTuasiahna apianni akipan Rescue Team te’n asungah aawkcip, aki vulhnelhkha te azon akipanpah ngeingai uh hi a, Saturday nitaklam ciangciang misi akigawm in luang 9 ki mukhia hi.\nTuni Sunday ni in Rescue Team te’n Building kicimlak ah misiluang muhbeh leuleu uh a, tuciangciang misi akigawm in 18 tak phatota hi.\nSunday ni in Rescue Team tepen Indian Army te’n panpih, zonpih ahih manin, misi luang 9 tak ki muhbeh in, misi 18 tak aphatota ahihi ci’n Senior Administrative Official Gaurav Goyal in genkhia hi. Hih tuahsiatna apianna khuapen State Capital Jaipur City panin 200km khawng agamla ahihi.\nAsi banah aliamzong mitampi om uhhi. Aliam lakah mi 5 tepen nakliam phadiak mahmah uh a, tuatepen zato ah kikem in zatui kibawl cihi.\nHih apuakkham Hotel pen dawlthum apha “three-storey hotel” khat hi a, hih Hotel sungah mopawi akibawl laitak in apuakkham ahihi.\nHih Gas Cylinder puakkhamvai tawh kisai in amukha Eyewitness te’n Local Broadcaster NDTV te tungah agenna ah anhuanbuk sungah anhuan Chef khatin Gas gung “Cooking Canister” khat Refill abawlsawm laitak in apuakkham akipan cihi.\nRajasthan Chief Minister Vasundhara Raje zong Saturday nitaklam in aliamte akikepna Hospital ah vahawh hi. Asi innkuante zong siatvatna mikhat ciangin 200,000 rupees (RM12,094) ciat a innkuanpihte piakding in genkhia hi.\nMore: Malaysia Subang Gas puakkham lakah ah Myanmar 6 kihel, mi 2 sikhin\nIndia gamsung ah Gas bung puakkham, Gas Cylinder Explosion cihpen kinawhzak simpian hi. Banghanghiam cih akikan ciangin Safety Standards hoihtak omlo ahihman kici hi. Sawltak #zomidaily\nPrevious: Iran gamsungah Passenger pua vanlengkhat kia, asungah atuang mi 66 avek un si\nNext: Vanleng sungah veihpekna hangin kitotna piang, Emergency Landing ki bawlpihliang\nZomi All-D ngahte pahtawina apiaden ZBCA\nBritish vanleng sungah namsia kimu ahih manin, vanleng nai 4 ziakai


url: =Zomi le GZA ~ Lian Za Tuang :: ZOMI DAILY\nposted on 13 November 2011 at 7:00 am Lomkholna: Article, GZA, Lianzatuang\nIh Zomi bup hong makaih ding ih siapi 6 te A’ na a sepsak uh i biak Pasian’ min in zahtakna ka pia hi. Israel minamte zong kumpi a neihma le a neih khit dongin Pasian in, A’ kamsang (prophets)te mah zangin kumpite a kipan mipite tungah gamsung ki-uk zia ding, nuntak khuasak zia ding na hilha, a diklo gamtatnate zong A’ kamsangte tungtawn mahin khalna (disipline) gawtna (punishment) cihte na tung sak hi. Tuni dong maha gam thupi pena i muh USA zong Pasian’ thu le Pasian’ min tawh a kiphutkhia gam le Pasian’ thu mah tawh a ki-uk gam ahi hi.\nA kumpi masa pen George Washington in “Pasian le Lai Siangtho lo tawh leitung gam hoih takin ki-uk theilo ding hi” na ci hi. Kumpi 7na Andrew Jackson in, “Lai Siangtho bekin eite’ kingakna suangpi hi” na ci hi. Ih minam sung mahmahah zong leitung pilna (secular)neite sa’ngin Pasian’ thu lam pilna (theology) neite mahin khuamuhna hong thuk neih zaw veve uh hi. Gamdang tung masate uh hi-a, khuasung gamsung khantohna ding thu tampi hong hilh hong makaihte ahi uh hi.\nTu hun ciang i gam ki-uk zia ahoih zawh loh manin Pasian’ sapna ngah tawh ngahlo tawh Lai Siangtho sang kikah ngeingai-in, sia hoih tawh hoihlo tawh om ngeingai mah in teh. Bangbang hi leh “simbeng zong kim citciat tangzang kiguang” i cih bangin mipil tampi om mah ta leeng, makai dingin i kiseh khit nung sang’ kigengen nawn kei leeng hoih ding hi. Amau lakah khat peuhin nang pil tuak zaw na hih teh hong khiat ning hong ci mah leh zong, amau bangin i Zomite omna muntuam gamtuam-ah a zin kawikawi zo ding leh a zin kawikawi thei ding mi kitawmin ka um hi, hi thu-ah sia Dr. Do Kham bang ka zahtak mahmah hi. I mipil dangte sung panin zong hih i siapite zaha pawlpi mi (member) hau kitam lo ding hi.\nIh minam Zomi a veina u tawh amau pawlpi’ upnate bulphuh lo-in Zomi itna sungah amauteng pumkhata hong omna pen i minambup aadingin etteh ding ahi pah hi. Thuhoih i muhte zong, hiciang theilo zawzen maw, ci’n ko bawlna tawh tangpi tangta theih dingin laigelh se lo-in, amau tawh kizom-in kuppih leeng, na nuam mahmah zaw ding uhi. Zomi a it a vei i tam hangin, bangmah kisemkhia nailo-a, tampi tak mahin a minam itna veina uh tawh bangmah sem manlo-in hong sihsan khin uha, pawlkhat zong phunphun, ciakciak kawma i sihsan lel ding dahhuai zaw hi. No mipilte in, ko bangmah theilote muhna ah nong kikoko u teh, ka cih ka lawhna ding uh ka thei zo nawn kei uha i lungkham i lunglenna kibehlap lel hi. Hi pen a hai huai, dahhuai, zumhuai dinmun hi.\nZomite i khantoh nop mahmah laitakin i gam, i minam, i khua le i pawlpi cih thadahin i innsung zong a kemsiam nai lote i hi-a, tangpi tangta kuppih tawh thu a kizo zo lo ding tampi om hi. Bishop Felix Lian Khen gen bangin eimi mipil miliante, Saipi bangin amau bek pilin lian uh hi, a cih i batkhak ding dahhuai hi hang. Tua ahih manin ute pate siate aw, hih i siapi Dr. Enno genna\nNasep ziading (Functions)\nAtung a ngimna bulpi te a tangtun theihna ding a vai hawm ding in Thukip Vaihawm Komiti (Standing committee) 15 kiseh hi. Hih komiti sung a, kihel ding te pen, mimal siamna leh kivakna zui in, ko makaipite in ka theihban tenguh kaseh uh hi phot hi. Komiti kim ah kivakna leh utna a nei khempeuh a ki deih hi a, mimal kim in zong no utna leh na kivakna uh zui in Zomi a ding nana sep nop uh leh lungdam tak in hong ki hel ding hi pah hi.\nTua bang mah in nasepna khat peuhpeuh ah ukna, siamna leh kivakna a nei Zomibup nasepna ah maa apang nuam lawm leh gual na theih uh leh zong makaipite hong zasak leuhcin kikum in lungdam tak in hong kiseh ding hi. Leitungbup Zomi te a ding nasem ding i hih man in tua zah lian ci in ki ciang tan thei lo a, a sem thei leh a sem nuam zahzah ma i pankhop ding a hihi.\nCiamteh ciatin i veinate le a vei i theihte amau tawh kizom-in kithei sak zaw ni. Z. Zomite hanlungciam, khangto diam!!! Genkhialh a om leh kimai sak ni. Zomi itna tawh, Lian Za Tuang\nTuangpi (1624 Westlake Dr. # 2403, Conway, AR 72034, USA)\nPrevious: Senlai Ni Album pan Deih Mang & Suihlun (Sower Sisters)\nNext: Steve Jobs (1955 – 2011) ~ Hau Za Cin


url: =Kei kapa mihau hilo ~ Zomi Quavadis :: ZOMI DAILY\nKei kapa mihau hilo ~ Zomi Quavadis\nposted on 27 January 2016 at 7:00 am Lomkholna: Article, ZomiQuavadis\nEngland gam sunga Hotel minthang leh tam man pawl a kigen sungah zingsang khat tangval melhoih hiuhiau, thacing henhuan khat hong lut hi. Hih tangvalpa pen amel et in mihau leh innkuan nuamsa sungpan hong khangkhia ahihlam kitel pah hi. A paudan leh a hekzia panin khangual nuaiah om lo hi cih kitel a, a kizep dan panin sumlepai tawh lungkham het lo ding hi cih kilang lua ahihmanin Hotel nasemte’n zong na hopih pah saisai uha, amai mu zo ding na kidem keei uh hi. Hih tangvalpa pen Oxford University ah sangkah ding ahih manin a sangkah sunga a omna ding room tamman leh a nop penna mun deih ahihman in hih Hotel ah hong pai ahihi. Amin, a tenna leh a innkuan min teng leh a kisam dang teng laibupi sungah a khum khit uh ciangin tuani a kipan omsuak pah hi.\nTuahun laitak mah in hih Hotel tawh a ki gamlat lohna mun Hotel dang khat ah puteek samkang khin thiuthiau khat in kumkhat sung om theihna ding room tawm man pen na bupsaap lian hi. Tuani akipan pelloh in kaalkhat khatvei ta zan khat giak in hih puteekpa hong zin den a, nekledawn kimat penna munah anne in tudawn den hi. Tua teng tawh nilekha te hong bei toto in kum khat hong cing ding hi ta hi. A lamdang khat ah Hotel nei tegel pen lawmta na hi uh a, thulela a kikupkup uh tak ciangin tangval mihaupa min leh puteek samgkang thiuthaiupa min na kibang mawk hi. A thu a kankan khit uh ciangin puteekpa leh tangvalpa pen pata ahih lam uh mukhia uh hi. Thu tel semsem nuam uh a hihman un Hotel neipa’n zingsang khat puteekpa samin niangtui dawnpih a, hih anuai a thu dong hi.\n“Pu aw, hih University sangnaupang teng laka mihaupen pa tawh pata nahihlam uh ka mukhia uh hi. Bang hangin hih na tapa pen hotel tam matna pen munah tungin,anlim pen leh tuilim pen dawn in a nuam thei bangpen in khuasa a, nang tak ciangin lah Hotel tawm mat penna munah tungin anletui tawm mante bek ne in dawn mawk na hi hiam? Hih thu mah lamdang sa ungh.” ci uh hi.\nTua leh puteekpa hong maitai hiuhiau in, nui kawmin hibangin hong dawng hi. ” Managerpa aw hih ka tapa pen nuam takin a om ding mah ahihi, bang hang hiam cileh kei a pianna pa pen England gambup a sumlepai haupenpa ka hihi. Ahizongin kei tak ciangin ka tapa om bangin nuam takin ka khuasa thei kei hi, bang hang hiam cileh kei ka pianna pa pen nektawm thalawh a nungta mizawng khat ahi hi.” ci hi.\nHimah hi, ei Zomite zong ih khangthu suut lehang ih pu ih pate pen sumlepai hau ziahzuahte hi lo uh a, mihau na hi lo uh hi. Vaimin leh gataam ciim tawh a khangkhiate na hi uh a, temtawng tawh neekzong te na himawk uh hi. Tua ahihman in tulai khangthak eite’n ih hanciam mahmah ding thupi hi. Ei khangah gam leh minam itna nei a, pumkhat suak in ma ih pan khop theih kei leh hong khanglai ding Zomi khangthakte na cimawh mahmah ding uh hi. Hotel man tawmpen sungah om in, anletui tawm mante bek na ne in na dawn zo ding uh hi. Hehpih huai in khatsiat huai sa lo na hiam?\nEi Zomite tulai tak ih khanlawh zawh nai kei aleh minam dangten ” Zomite mizawng nam hi” ciin hong koko lai ding uh hi. Tulai tak a ih thuak kinen niamna, mite hong neuetna, mite hong simmawhna leh mite hong kona kammal leh awging khiate’n ei Zomi a ihmu laite hong khanglo sakin mapang khawm thei dingin hong kilemsak zo ta hen. Hong khanglai ding ih Zomi pihte itna leh khualna tawh ei khangah hanciam takin na sem khawm ni, bang hang hiam cileh ” Ei ih pianna ih pate mihau na hi lo uh hi!”\nPrevious: Idol… Idol… Idol… (Zomi Idol)\nNext: Mun le gam in gupna pia lo\nZomi leh Tedim – Koi masak ding? ~ Pau Khat Suan\nGentelna -1 (Cingtomkim) ~ Bob Tuangpi\nGualzawhna thupha le a lungkia baihte om khawmthei lo


url: =Video khat kizaih manhding Kawlgam sumteng tulsawmguk val tawh a kicial Jackie Chan :: ZOMI DAILY\nposted on 21 February 2020 at 9:58 pm Lomkholna: News, Thangbawk, World\nVideo khat kizaih manhding Kawlgam sumteng tulsawmguk val tawh a kicial Jackie Chan ~ AS Thangbawk\n1954 April ni 7 ni in ka nusungpan ka suak hi. Ka suahma in siavuan te in ka nu kiangah ‘na gilsung a na ta pen lian mahmah a hihmanin nausuahna haksa mahmah ding hi’ ci in gen hi.\nNausuah na dingleh siavuan cialman sumtampi bei ding a tuapen ka pa in neilo hi. Tua ahihmanin siavuan pa in ‘na ta kei hong pia inla a mawkna in zato man, nausuahman hong piaksak ning, dollor 500 zong hong piakbeh ning’ ci in gen hi. Tua hun a’dingin sumtampi a hihi.\nKa nulehpa te in ngaihsunsun uh a, ahizongin thukimlo mai uh hi. Ka nu in kum 40 a phakciangin hong neih a tacil leh a tatawp ka hihmanin hong it mahmah hi. Ka suah ciangin pound 12 gikh ka hihmanin news sung nangawn ah ka man ki suaksak hi.\nKa nulehpa in hong it mahmah hi. Ka pumpi a liat khit hangin kum 3 ka phakdong ka nunawi ka teplai hi. Zingsang ka thawhciangin ka pa in martial arts tawmtawm hong hilh den a nuam kasa mahmah hi. Nikhat ka pa kiangah ‘pa, kei leng thei nuam’ ka cihleh ka pa’n bangtan a sangin? hong ci a ‘vandawn a aksi tantan in? ka ci kik hi.\nKa pa honghilh martial art tawmtawm tawh ka innveng naupangte ka vua kha zel hi. Kei a gilo hilo in hong ki simmawh ciangin a thukkik ka hibek hi. Ka omna pen gamdang Ambassors te huangsung hiaa, tua mun ah ka nulehpa tawh nasem a hihmanin tua mite lakah a ki gilo ngamding hipeuhmahlo hi.\nKa ki laina khat ah mikhat in ka khe hong kai in ka puk a, ka dekleh suang kitat in sisan luang khia ziahziah hi. Banghangcihleh kei khatbek hia, ka langpen mitampi a hihman ahihi.\nTuahunpan ki pa ka pa in miliante’ tate tawh ki lai nawnloh dingnakpitak hong kham hi.\nGamdang miliantate lak ah om ka hihmahbangin kei Sente pen kua mah in hong ki mawlpih nuamlo hi. Tualaitak Piantit Ambassadors te tanu kei tawh ki gualkhat in hong itbawl citciat a tawh ki ka kikhawl uh hi. Tua nu a hehsak, a nawngkaisak a omnek leh ka vua pahpah hi.\nNi khat ka mivuakpen nakliam lua ahihmanin ka nulehpa te lau mahmah hi. Banghanghiamcihleh a nasep ki khawlsak kha ding ahihman a hihi. Tuaciangin ka vuak mipa leh a innkuanpihte mai ah lukun in ka thumkik hi.\nKumtawmkhat hong pai to a, sangkah ding hita hi. Khe tawh taitampi ki pai ahihmanin ka nu’n sunsiah limtak hong guansak hi. Tua sunsiahte sang ka tunma in bei den hi. Nitak ka ciahciang mortor ka zuihna ding sum hong puaksak pen zong sun in bei khin zel hi.\nNitak ciang mawtaw nungdelh in mawtaw tung ka kahto hi. Kua mah in sum hong la ngeilo bilbel hi. Nitakkhat mawtaw omlo a hihmanin ka tunhak dinglah lau in lamdawt tawn in, sing tung suangtungah ka tai zalzal hi. Lamdawt ka cihpen lamdawt na hilo mawk hi. Singtung ah ka lenna khat ah awk ka hihmanin ka pa’n hong kan a, tua munpan hong lakhia hi. Nuamhetlo hi.\nMihaute tate vive tawh ahihmanin tua naupangte’n ‘hei, sum neilo pa, inn nasemte tapa, ka mawtaw nungah hong tai ve’ cihdangin hong zahpih mahmah uh hi. Tuabangmite a zingciangin vuakding in ka ngaihsun hi. Ahizongin kei khatguak hi in, a mau mitampi a hihmanin ka su ngamkei zel hi.\nA tawpna ah sangtawp ding ka ngaihsun hi. Ka nulehpa in zol ci pi in hong zol in sang ka pai pong zel sam hi. Ahizongin sangsungah lai en ngeilo, ka ut bangbangin om ka hihmanin dann ka tuak den hi. Tutna lamto sa in sunthapaipai sia te’n dan hong pia hi. Siate leh sangnaupangte’n ciamnuihna in hong nei ta hi.\nKa ngawng ah lai hong at sak in’ laibu mangsak pa, innlai bawllo pa, laisimtheilo pa, ki manna neilo’ ci in hong gelhsak hi.\nKa sangpuan te ninbung sungah koihzel, ka thungip zong ninbungsungah om zel ahihmanin a tawpna ah ka nulehpa te’n tuasangpan hong khawlsak a, ka kipak mahmah hi.\nTuapan Sen ngeina sangah hong paipih hi. Tuasangah lasakdan, lamdan leh martial art te kisin hi. Ahizongin lai peuhmah ka sim nuam kei a, sangnaupangte ka philhphit ma un tuasangpan kum 1 sungin sangsia tampi paikhia hi.\nSen lai a hiaa, mailai a hizongin ka at thei kei hi. Ka liatkhit America ah Movie ki zaih dingin ka pai ciangin mi’n credit card bekbek zang uh hi. Ken ka zangthei kei pah hi. Puankhat ka leinop nanawn lai ka theihlohmanin lei theilo ka hihmanin tuapen pilna hi ka ci kei hi. Ka neulai ka ngaihsun kik a ka kisikdan genzawh hilo hi.\nMikhat in a min hong genpen lai in ciamteh theilo ka hihmanin ka maizum mahmah hi. Kei min nangawn kiciantak gelhtheilo ka hihmanin ka kisikkik mahmah hi.\nKa lawmte khat in ‘Jackie Chan aw, tuahun lai in laihanciam in, laipil hilecin hiciang tung kei niteh’ hong ci hi. A thugen a man dinghiam ka thei kei a, ahizongin mizawng huhna, khangnote tungah thugenna ka ngahciangin ‘sangkah hanciam mahmah un, sanglai hanciam mahmah un’ ci in khawltheilo liangin ka gengen hi. Mailam ah khangno te tungah ka genpen ding thukhat a hihi. AS ThangBawk\nPrevious: Laklawhna lauhuai ~ Tdkhen\nNext: ZAM Thupuak :: 23 Feb 20 (Zomi Nam Ni nuamtak kizo)


url: =Nute manphatna leh zahtak huaina ~ Pau Khan Sing :: ZOMI DAILY\nposted on 5 May 2018 at 11:04 pm Lomkholna: Article, TuunlehZua\nThu Masa: Leitung gam tampi in Nute Ni kizang hi. Nute Ni in mi tamzaw te in Nute pahtawina zahtak na hun leh letsong piakna hun in kizang deuh hi. Lai Siangtho ah zong Nu le Pa zahtak ding ahihna hong gen hi. Efesa 6:2 “Na nu leh na pa zahtak in”, ci-in na kigelh hi. Tua manin Lai Siangtho in Nute zahtak dingdan hong theisak ahi hi. Hih thului ah Nute Ni bangci dan in hong kipan cih leh Banghang aa i Nute zahtak ding cih thute tamlo i kikum suk ding hi.\nI. Nute Ni hong kipat dan\nNute zahtak na tawh kisai-in Greek hun laipek leh Romete hun lai pek in nazang khin uh a, ahi zongin tuhun Nute Ni i cih leuleu bel American nungak Anna Jarvis in hong patkhiat ahi hi. Anna Jarvis in Nute Ni zatding pen ama pianna Nu Marie Reeves Jarvis nuntakna angaihsut leh thupi asak luat napan hong ngiahsut khiat ahi hi.\nAnna Nu in atanu kiangah a sikhin hi taleh adamlai Nute khempeuh adingin nikhat sehin zahtak na piakhuai hi cih thu na gen zelzel hi. Kum 1905 in Anna anu hongsih khit takciang a Nu thugente mangngilh lo in bangci leh tangtung thei ding cih hong hanciam hi.\nKhatvei Anna in Grafton Pawlpi, West Virginia kikhop na ah a Nu deih Carnations Paak (Nute itna lak pak) suangin a Nu zahtak na piakna limin khak hi. Tuazawh asawtlo in Anna leh amah gelna thukim pih pawlkhat te in kumpi uliante kiangah lai khak in, Nute Ni kumpi in zumkhak aa zattheih ding nikhat aseh na dingun angen uh hi.\nTua bangin 1911 kum in USA gam mun tamzaw ah Nute Ni zat hong hita hi. May 8, 1914 ciangin USA President Woodrow Wilson in May Nipi Nihna pen Nute Ni aa zat dingin hong tangko khia hi. Tua aa kipan in America leh leitung gam tamzaw ah Nute Ni zat hong kipan hi.\nII. NUTE MANPHAT NA LEH ZAHTAK DING\nA. Nute Manphat Nate:\nPau 31:10 ah Zi hoih pen Suangmanpha sangin manpha zaw pek hi, na ci hi. Tua ahih manin Nu hoih leh Zi hoih manphatna tawm i ensuk ding hi.\n1. Ei Pianna Hih Manin: Khuavak i muh theih nading i piankhiat theih na dingin i nute in amau gilsung tektek ah kha 9 hong pai uh hi. Tua hunsung in aduh adeih asep nop te uh nusia in nang leh kei hongkhual na in gimpi mah gim kisa lo in agilvuah hongpua uh hi. Khanglui te in Nupi gai leh thaltang pua acih mah bangin sih leh hin kikal ah kha 9 sung agil un hongpua uh ahi hi.\nI piankhiat tak ciangin i kisin ding tampi hong omto aa, tuate khempeuh ah ihmu manlo tawlnga manlo in hongkem in i khangcing ciang nangawn in hong awlmawh pen ahih manin ei a ding Manpha mahmah hi.\n2. Na Khempeuh Honghilh: Bangmah thei hetlo i neulai tak in na khempeuh hong sinsak honghilh in hong vilden i Nute ahi hi. Nekdan, dawndan, puan silh leh ten dan, zun leh ek thakdan, pau leh hamdan, akipan bangmah i theih ma aa kipan na khempeuh hong sinsak in i theih i siamding hong deihsak den Nute ahih manin Amanphat na uh tel aa, Zahtak ding ahi hi (Late 78:5-6; Thuk. 4:10; Efe. 6:4).\nNa khempeuh i theih ding a deih manun hong hanthawn in hong sinsak uh aa, i khialh ciangin zong hong tai selo in i hih na bangbang hongsa hong thukim i Nute ahih manin manpha mahmah uh hi (Titus 2:4; 2 Tim. 1:7; Efe.4:29-32; 5:1-2; 1Pet. 3:8-9). Nute hong itna thupi in manpha mahmah hi, amau hong it bangin hong it hongkhual ding leitung ah kuamah dang omlo ahih manin Nute Manpha hi.\nB. Zahtak nading\n1. Pasian Kammal Thupiak Hi: Efesa 6:2; Pai. 20:20 ah Lai Siangtho in i Nu leh Pa zahtak dingin thu hongpia hi. Hih lai aa Zahtak kammal pen akambul ah “Pasian Vangliatna” hangin zahtak ding cih na zang mawk hi, tua manin Leitung ah Nu leh Pa pen Pasian zomin Pasian zah aa Zahtak ding cih na hi. Tualo in hih Lai Siangtho tangpen Pasian in “na Nu leh Pa na zahtak ciangun kei Pasian zahtakna hongpia na hi uh hi,” ci-in zong kikhia thei hi.\nNu leh Pa i zahtak ciangin Pasian ki pahtawi cihna suak hi. Efesa 6:1-3 ah Tate in Topa (ei aa ah Khristian Ngeina ci) ah Nu leh Pa zahtak dingin hongsawl hi. I Nute melhoih lo gina lo simmawh bang gilo hikha mah inteh ahi zongin Lai Siangtho in zahtak ding bek in hong hanthawn hi, tua hileh i Topa zahtak i hi ding hi.\n2. Thupha Ngah Nading: Efesa 6:2-3 ah “Thu piakna a lian khat in, “Na nu leh pa zahtak in,” cihna hi a, khapna thu tawh kizom pahin, “Zahtak lecin nang adingin thu hong hoihin, leitungah na khan a sau ding hi,” na ci pah hi. Nu leh Pa zahtak na pen Leitung ah thupha in zuipah cihna hipah hi. Leitung ah khansau i ut aa nuamsa in thupha i sannop leh Nu leh Pa zahtak in limtak kep aa khasiat sak loh ding na hi gige hi.\nTulai in pawlkhat in Nu leh Pa zahtak lo na pi thupha deih uh ahih manin thutuam latuam semin Pasian hongsawl lampi tawnlo in Pasian thupha ngahsawm uh hi. Tua ahih manin Pasian kiangpan thupha i ngahnop leh Nu leh Pa zahtak ding na hi gige hi cih phawk thak dingin i deih hi.\nIII. Nute bangci zahtak ding\nLai Siangtho in Nute zahtak aa thupha sang dingin hong deih hi (Pai.20:12; Efe.6:2; Pau.30:11). Zahtak na i gen ciangin thupi simin limtak kem a, khoi in donna agennuam i hi hi. Mi khatpeuh i hopih napan i zahtak leh zahtak loh kilang mahmah hi. Tua mah bangin i nute i hopih na pan in i zahtak dan kilang pah ding hi.\nTulai khangthak pawlkhat in a Nute khawng uh aminin sam, adeih uh pia kei leh sal gega, ka Boss nu peuh ci zanzan in, pawlkhat in mite lak ah zumpih ngamlo daipih ngamlo in ciamnuih bawlthei mawk hi hang hihpen Nute zahtak lohna hi aa, Pasian deihloh lam hih ki theihsak thak nuam hihang. Milak khawng ah i Nute hai i sakdan tulai lolua cihpeuh in gengen loh ding pen ahoih mahmah ahi hi (Matt.15:4). Hihte hangin thupha ki tanlawh thei aa i mapai lo in ki lamzang theilo hi. Pasian Kammal panin Nute Zahtak dingdan hong sinsak te tawm ensuk ni:\nA. Thu Manna\nEfesa 6:2 “tate aw Topa sungah na nu leh pa thumang uh,” na ci ngiat hi. Tate in Nu leh Pa thu man ding Lai Siangtho in tam veipi honggen hi. Pau.1:8 ah “na Nu thugente ngai in,” ci hi. Tate Nu leh Pa thu manglo lawhcingin daupai mahmah ki tammuh hetlo ding hi. Tua ahih manin Lai Siangtho hong hilh bangin Nu te thu i man ding pen thupha sanna ahi hi.\nB. Don in Kem Ding (Giving Care)\nNute zahtak na lah nading aa thupi mahmah khat leuleu in akisap ahaksat hun aa vadon vakep na ahi hi. Pau. 23:22 ah, “Na pian’na na pa’ thu ngai in la, na nu a teek ciangin simmawh bawl kei in,” na ci ngiat hi. I Nute atek ciangun akhut uh khauh nawnlo alampai uh hat nawnlo amit uh khuamuh na hat nawnlo ahih manin tua hun ciangin nuihsan lo aa ei tate in i huh i panpih dingpen Pasian deihna ahi hi. Amau ei hongkem lo hong donlo hong pantah lo hileh ei hihciang tung hetlo ding cih phawk gige aa Nute Pate atek ciangun don in kep hamtang dingpen Tate mawhpuak ahih na mangngilh loh ding kisam hi.\nLimtak ngaihsun kik le hang Nute pilna nei Zomi sungah ki tam nai hetlo ding hi, ahi zongin atate uh mite sang apilzawk asiam zawk dinguh adeih manin theihtawp suahin hilhin pantah in thu hong ngetsak i Nute ahih manin atek uh ciang in mangngilh bawlin nusia in taisan in i om loh ding Pasian kammal in hongsawl ahi hi.\nNu leh Pa in tate pilna siamna aneih angah theih nading in maizum nangawn phamawh sa lo in a zu aham thuakin sum leh pai zong uh aa tuatawh tate sangkah tampi ki om hi. Nu leh Pate hanciam pihna thapiak na leh khangual batding deihsak manin tate milak ah kihel zo bek i hih na phawkkhial lo aa, atek aguai ciangun cingin kemin don aa khoiding ahi hi.\nPaul in 1 Tim. 5:8 ah, “Mi khat in peuhpeuh in a beh a phung, a diak diakin a innkuan sung mite a vak nop kei leh a upna a nusia hi ta a, thu um lo mite sangin sia zaw lai hi,” na ci hi. Hihteng ah Paul gennop in Jesuh hunlai Juda mite’n a nu leh pa hatlo te a thusim loh adonloh na uh amawhpaih na ahi hi. Tua ahih manin i nu leh pa te tek in hong hat nawnloh ciangun khoi a kep ding pen ei mawhpuak hi a, pilna sangpi nei-in, siamna tuamtuam nei a, panmun sangpi leh zi/pasal hoih i nei zongin i Nu leh Pa pen zahtak in donin khoi aa kep ding pen tate nasep ding lian penpen ahi hi.\nC. Itna Lak Ni:\nI Nute tungah Itna i lah ciangin zahtak na apia i hi a, amau zong lungdam in Pasian zong lungkim hi. Itna nute tungah i lahkhiat ciangin alungsim uh nuam mahmah aa tua in ei adingin manpha mahmah hi. Pau. 15:20 ah, “Ta pilte in a pa lungdamsak a, ta haite in a nu simmawh hi,” na ci hi. Tua ahih manin bangzah in pil i kisa aa siam kisa in panmun hoihpen ah om in inn hoihpen ah i teng zongin i Nute i simmawh leh bel Lai Siangtho in mihai mah hong ci veve hi. Nu leh Pa simmawh cih ciangin Itna neilo cihna ahi hi.\nKazak ngei tangthu khat ah: nu khat mei kangtawh acitung dim khat thu ahi hi. Atapa mei kang lak ah om ahotkhiat nop na lamin a Nu kanggawp in ahih hang damkik bilbel hi. Tuapi mah tawh a tapa laisiam ding deih ahih manin sum zongin atapa lai simsak a nikhat ni in atapa gualzawh na lukhu hongngah ding hita hi.\nGualzawhna angah ni in a nu akihel ding deihlo hi, ahangin a nupen meima pawntawh kidim in amelsia gawp ahih na hang ahi hi. Hihpen a Nu itna tello a Nu itlo tapa cihna ahi lam ki theisak thak hihang. Tua ahih manin i Nute itna i thukzo kei ding aa ahi zongin Itna man taktawh amaute tungah thupha hihsawm gige ding hihang.\nTua manin May kha Nipi nihna simin Nute Ni i zat pen hoih in zong thupi hi. Tua Ni in Nute pahtawi in zahtak na pia aa limtak bawlding thupi mahmah hi. Ahi zongin Nute Ni kia aa Nute Zahtak aa It hilo in atawntung in Nute Itna tel aa amanphat na uh phawkin Nute khasia sak loding hihang. Nute Manpha aa, Zahtak Huai in, Zahtak Bang uh aa, Itna nei uh hi.\nTua ahih manin Pasian thuzui Jesuh Nungzui te adingin Pasian Kammal Lai Siangtho hong hilh bangin Nute Manphat na tel in, Zahtak a, a hatloh uh leh atek uh ciangin Cingin Kem aa Don ding leh Itna taktawh amaute tungah Lungdam ako zo dingin kuapeuh deihsak na i kipia hi. Nute Ni bek aa Nute It hilo dingin mimal kim Topa in thupha hongpia tahen. Pau Khan Sing\nPrevious: Pian’na Nulepa’ thupha ~ Lengtong Pauno\nNext: Itna a nei pasal pawl (1) te gamtat zia…


url: =Pasal te theihding ~ Job Cinpi :: ZOMI DAILY\nposted on 8 September 2019 at 12:39 pm Lomkholna: JobCinpi, News\nHih thu pen Numei te ading kipuahphat theih nading leh Pasal te adingin ki dophuai ahih manin, deihsakna tawh hong hawmsawn ka hihi. Zomi khangno te sungah hibang Numei na omkhak vua leh hong mudah pah sam kei unla, no tawh a kituak ding khop hong om veve lel ding hi.\n1) Tangval nih a ngaikhawm thei te\nHih bang Numei te pen Zi dingin muanhuai lo uh hi. tangval (5) ciang bang khatkhit ‘khat tawh a ngai te sangin , tangval nih tawh a ngaikhawm thei te pen lauhaui zaw uh hi. kiteen khit ciangin dumde tawh kibang thei uh a, a nunglam uh meitangsak thei uh hi.\n2) Sumzat na hang lua\nNumei sumzat a hang luate pen Zi dingin naneih khak lohna dingin kidawm mahmah in. tua bang Numei te Zi-in naneih leh na khantawnin nasep /sila nasuak ding hi. na sumzon khempeuh zangtum mang dinga, a poi mahmah khat ah tuabang sumzat hang Numei te pen kamsiam hamtang sese uh a, Pasal te nakpheh bulh dan zong sinkullo in a siam sa uh ahi hi.\n3) Innsung tawh a kilam lo te\nA innah om ngeilo midangte inn nuamsa zaw ,pawisim ding cih te ah kihel nuam den ,khua sungah mi gensia a vakvak, Numei takpi a lawm /gual te kiang khawngah zantam thei ziauziau. Khuapi sungah club tuamtuamte ah pai den, kikhawm ciah leh inn zuan masa ngeilo lambang den, tua bang Numei te pen Pasal te gitloh nading ,a zonzon ahih manin, Zi-in nei zaw dah lel in.\n4) A sinpha te\nSinpha cih ciangin kammal kilawm bek hi a, gilo cih ding hizaw hi. mihon lak ah mi tawh kitot ding phamawh a sa lo te, mi tawh kam kinial le niik a singten pah te, Numei hi napi kibawh kilai ding phamawh a sa lo te, Pasal naleng a laigamte tua bang Numei in nang hong mai zumsak dinga midangte lak ah na maimial mahmah ding hi.\n5) Sum kitah uk te\nNumei ahih hangin phekaap /bawlung kitah /chee /kitahna khat peuhpeuh a uk te, tua bang Numei te na teenpih le na luzang ah meiam a koih tawh na kibang lel ding hi.\n6) A thadah numei\nNumei thadah mahmah pawlkhat om hi. bangzah takin thadah hiam cihleh a niikten naleng a sawp nuamlo om mawk hi. pawlkhat te bangpen a sungten naleng sawp nuamlo om mawk hi. a poi mahmah thu khat ah, tua bang dan athadah te pen a mel khawng uh na hoih mahmah se uh ahih manin Pasal pawlkhat te in phamawh salo leuleu mawk uh hi. tua bang te Zi-in nei mawk lecin niik /sungten sawp siam ngel ding hiteh.\n7) Numei sia\nNumei sia cih ciangin Numei paktat ( Numei kizuak te) ahi hi. a paktatte in Pasal neilo ding cihna hilo a, Pasal te in kidop ding cihna hizaw hi. tua bang Numei te Zi-in nei lecin a tawntung in muang mawh den ding cin a, ta naneih ciangin nang hong sun keileh ,innkuan sung buaina nak takpi in hong piang ding hi. na tate in a Nu ding pen ,mi hoih mahmah khat deih ding hi cih pen nangaih sun ngei hiam? Job Cinpi\nPrevious: Siapite cih Idol pen milim, ZOMUS Idol pen milim hilo\nNext: Khristian kum za lim le mel ~ Thang Van Lian


url: =Suicide, amah le amah kithat :: ZOMI DAILY\nposted on 28 December 2017 at 11:11 am Lomkholna: News, Paukhatsuan\nLeitung ah amah le amah a kithat (suicide) a tam penpenna Lithuania gam hi a, tua zom ah South Korea gam ahi hi.\nSouth Korea gam pen mi minthang suicide (celebrity suicide) a tampenna gam ahi hi. Gam hau, gam nuamsa khat a mi minthang tampite banghang in amau le amau kithat mawk uh hiam cih a lamdang leh a ngaihsut huai sim gige thu ahi hi.\nSuicide a si a tamzawte sum le pai haksatna leh nuntak haksatna, cihbangte hang na hikhin masa hetlo a –\n~ insomnia (ihmusip theilo, ihmu ziauziau theilo, zingsang khanglo baihlua in ihmu thei nawnlo den),\n~ depression (lungkia, lungsim bei dikdek, amau le amau hizo, gualzo, matun kisa zolo)\n~ Loneliness (lungleng khuangai, lawm le gual kim le pam nei kisa lo, mite’ itna leh huaina ngah kisa lo, pampaih thuak kisa… etc )\nCihdan thuaklah mahmah honkhat na nei hamtang uh hi.\nSuicide a site bek hilo in, mi kisia (esp. khangno kisia ) tampitakte zong hihbang thuakna, a diakdiak in itna giautau leh lunglenna a thuakman a kisia tampitak om hi gige hi.\nChristiante in biakna perspective pan en in, (esp. Zomite in) Pasian’ awiloh mawhna lian sem, vantung gam tunglo ding… cihbang in thukhen lanlan thei hihang.\nAih leh a tung a i gen, a thuak uh insomnia, depression, loneliness … etc cihte banghang himawk ding hiam? cih i ngaihsun kha ngei hiam? “Na galte it in, nang le nang na ki-it bang in na vengte it in” cih principle tung a kilam Tapidaw nuntakna picing nei ciat hile hang, tuabang natnate a thuak mimal kiam tuam zo ding in i um hiam?\nHihte a lungleng lo hihen la, itna le huaina a lunggulh bang un kicing in ngah le uh lungkiatna leh ihmut theihlohna cihte neilo zawdeuh khading uh uphuai mahmah hi. Tua hileh a kilamdang tampi om kha ding in uphuai mahmah hi.\nNang le nang na ki-it bang in na vengte na it in. Na itna lak in. Na it lam theisak in. Pampaih, nawlkhin leh deidan (rejected) kha kei in.\n(i tuacih khak leh i Tapidaw nuntakna ki etphat, kisit phat huai kha ding hi.) Pau Khat Suan\nPrevious: Ka suanlekhak tate tute’ theih gige ding thu\nNext: Malaysia, Ipoh khuasung innluh guta te lakah palik 3 tak kihel\nGualzawhna pen Matutna tawh kiteh


url: =Tulaitak Korea Ngam Natna Lungno MERS ~ Thu Tatuam (Siyin News)\nTulaitak Korea Ngam Natna Lungno MERS\nWednesday, June 10, 2015 Cidamna No comments\nKorea MERS ci natna vei mihing 87 pha zo aa, hi natna hang in athi sia luk pha zo ahikom, mopoai ngangawn ah natna lungno "MERS" kilaw ngawl natu naaktuam tuam uh hi.\nMERS ii longform sia "Middle East Respiratory Syndrome (MERS)" hi aa, eikam taw "Middle East Husanna taw kisai Natna" ci tu ziam maw? Hi natna sia Jordan ngamah 2012 April tha in kimu khia aa, 2012 September thaciang Saudi Arabia ngam pan ki pulaak pheang hi.\nTulaitak South Korea ngamah mi 2,500 sia hi MERS natna neite taw kithutha ahikom pawlkhat zato ah lumh in pawlkhat inn sungah kikhaak cip bikbek uh hi. Natna lungno sia mihing le mihing bek kilaw thei ci'n WHOte in son uh hi.


url: =Zomi Innkuan kalsuanzia ding ~ Rev. Khup Za Go :: ZOMI DAILY\nposted on 22 August 2016 at 10:11 am UTC+9:30 Lomkholna: Article, Family, Khupzago\nI Zogam Sian in hong tawisang a,\nZo mipil, mi siamte hong pia a,\nA hoihna damtui bang hong luang a,\nTopa’ hoihna Zomi’n pak bang tawita.\nHih la kisa ka zak simin a thu a la hoih ka sa a, a sate lah siam ka sa hi. Ahi zongin i Zogam leh Zomite pen hih laphuakte cih i bang hiam cih thu ka ngaihsut ciangin ka dip a kua hi. Zomi nam a lunghimawh, lai gelh a hahkat ahi Sia J. Gin Za Tuang in 1973 kumin Zomi Innkuan Laibu kici khat Tedim khua pan hong hawmkhia hi. Zogam leh Zomi buppi innkuan khat bangin hong gen ciangin a ki-it ding, a kingai ding i hihna, i kinaina hong langsak phadiak tawh kibang hi.\nTuin zong Zo suan, Zo tate teng innkuan khat, khua khat zah bangin kikum le’ng ka ci hi. Zomi innkuan kalsuanzia ding i cih ciangin i gam i lei khantoh nading a gen nuam hi hang a, khantoh nading thu a gen ding i hih ciangin i khantoh theih lohna, i haksatna bangteng hiam cih thu gen masa lehang tua tung panin bang ci lehang i haksatna, i buainate vangsak thei ding i hi hiam ci-in i kikum ding hi. Zatote in cina mi khat a gal panin a muhna tawh zatang zatui tawh mawk bawl loin a et, a vel ngiatngiat mah bangin i gam i lei, i minam zong puah ding, hah ding, zun ding i cih ciangin i gam leh i minam in natna bang ngah a, bang zatui pia ding, at loha dam zo lo ding zah hiam ci-a i ngaihsut masak (study)ding kisam hi. Tua bang lian mahin tuin zong i haksatnapite kikum pah ngekngek dih ni.\n1. Kumpi ki-ukna in hong khen hi:\nGamkeek Mikang kumpi in hong khan main Kawlzaang ah a teng pawl om, khamtung mualtung ah a teng pawl i omzo hi. Mikang kumpi in India a uk tungin kumpi khat ukna, vaihawmna sungah Zo minam khempeuh a om khin hi. Ahi zongin India gam ukna sung pan Kawlgam province khata 1937 kuma a khenkhiat ciangin Zomi pawlkhat Kawlgam province sung ah, pawlkhat Assam leh Bengal province sungah i kikhen hi. 1897 kumin Burma, Bengal leh Assam province sunga Zomite gam khata gawm ding thu Chin-Lushai Conference, Calcutta ah kikupna leh thukimna a om ciangin Bengal gama omteng Assam province-a om Lushai Hills ah a kigawm hangin Kawlgama omte tawh a kigawm ding thu gam vaihawmte in mangmat nawn lo uh hi.\nTua huna kipanin Mikang kumpi tung pan suahtakna i ngah ciangin zong uk khat sungah hong kigawm kik nawn loin India, Burma leh Pakistan ci-in seh thum hong kisuah hi. Pakistan pan Bangladesh a tuamin hong lenkhiat kik leuleu ciangin tua gama om Zomite omna Chittagong Hill Tracts pen Bangladesh huam sung a hih ciangin tuin India, Burma leh Bangladesh ci-in sialdai hong kikaih nelh hi. A taktakin India uk khat sungah i om lai nangawnin gam khat, state khat, district khat cih bang sungah hong koih khawm loin Chin Hills, Lushai Hills, Assam,Tripura, Cachar Hills cih bangin bilbem tuam ciat ah hong kikhum tuam a hihmanin lunsim leh ngaihsutna tuam puain minam khat, innkuan khat i hih lam i phawk nawn kei hi.\n2. Min in hong khen hi:\nMikang kumpi hong khan main zong leitung pilna siamna nei loin eimau leh eimau gal leh sa peuha a kinei thei minam khat i hih manin kilawhna min takpi zong zat taang kician i neih loh laitakin hong uk kumpite in Kawlgam sunga om deuhteng Chin, India uk sung ahi Assam, Manipur leh Tripura gama omteng Kuki cih min hong vawh uh hi. 1890 zawh lam ciangin pawlkhatte in Lushai Hills cih gam sungah Lushai min puain hong uk ciangun ei zong minam tuam ciat mah i kisa hi. Tua a hih manin tu hun nangawnin eimau kivawhna min Zomi, Mizo, Laimi cih sung panin koi pen zang ding i hi hiam cih thu i kikup ciangin kithukim zo nawn lo tham loin gamdangte hong piak tawm Kuki leh Chin cih minte a len vinven nuam awl zong i om lailai hi.\n3. Pau in hong khen hi:\nkampau in hong kikhensak hi. Lai tawh kop lo-a gam sungah a vak kawikawi minam khat i hihna tawh i tenna, i khanna khua leh gam zuiin kampau tuam ciat i nei hi. Mikang kumpi leh Khristian misonarite in lai leh pau hong piak ciangin Chin Hills sungah Tedim, Falam, Haka; Lushai Hills ah Lusei, Mara (Lakher); Manipur, Cachar Hills, Tripura leh Chittagong Hills ah zong Lusei pau hiam, Tedim pau hiam, Haka pau hiam sinsak zangsak lehang minam khat pau khat zang mi suak ding uh hi cihna om nawn loin tua gama om Zopau khat peuhpeuh tawh lai kibawl hi. Tua bangin 1900 hun laia a mun leh gam zuia themkha a kilamdang pau 60 phial i zatte sung panin tuin Lai Siangtho leh La Bu pau sawmnih val thamin i kikhennen lai hi.\n4. Ngeina leh tatzia i hong khen hi:\nKampau bek hi loin i ngeina leh i tatzia in Zomi innkuan bangkua hong kikhensak hi. Pawlkhatte in uzaw innluah gamluah i hih laitakin pawlkhatte pen nautum innluah gamluah i hi hi. Kitenna tawh kisai man leh mual, sihna dahna gamtatdan kibang kim lo hi. Minam pawi a hi Khuado, Sialsawm (Lawm An), Pawl Kut, Mim Kut leh Chavang Kut cih bangin a tuam ciat i nei hi.Hih bang nengneng in hong kikhensak hi.\n5. Biakna thu in hong khen hi:\nMikang kumpi hong khan tawh kitonin Khristian Mission hong tung hi. Tua hun laiin leitung Khristian mission makaite in Pasian thu a za nai lo minamte leh gamte ah a manlanga Pasian thu a kizelh nadingin comity agreement ci-in gam a khen uh hi. Hih thu tawh kituakin Chin Hills ah American Baptist Mission, Lushai Hills saklam ah Welsh Presbyterian Mission, Lushai Hills khanglam ah British Missionary Society (Baptist), Manipur leh Assam gam ah American Baptist Mission cih bangin leitang hawm uh hi. Hih comity agreement zui se loin Lushai Hills khanglam Chin Hills kigi lam ah Lakher Pioneer Mission lut a, Manipur khang lam gamah Indo-Burma Pioneer Mission lut hi.\nAmaute pen pawl (denomination) thu puak dinga hong pai hi loin Lungdamna Thu (Gospel) puak dinga hong pai hi napi-in amau hong nutsiat zawh nangawn ciangin Khristian ciatciat hihna tawh pawlpi khat ah kigawm ding thu kigen nawn loin Baptist, Presbyterian, Methodist, Seventh Day Advantist, Evangelical, Salvation, A.G., Roman Katholik cih bangin khuakhat sung bek ah zong biakinn tuam sat ciat i hih manin Mizogam Murlen khua-a om Pu Sing Dai kici in “Phung khen buk ah hei aw e” ci-a Khristiante la hong phuahsan mah bangin i biakinnte pen phung khen buk i suaksak khin hi.\nGospel hangin kha nuntakna leh leitung nuntakna ah zong lai leh khantohna i ngahna pen i thei ciat hi. Ahi zongin zatui khat pen a zang siamte aa dingin damna a hih laitakin a zang khialte aa dingin siatna a hih mah bangin ei gam ah zong biakna pen kilang neihna leh kikhenna i suaksak hi.\nHih zaha Zomi innkuan sial ek denten banga hong kikhensak pen leitung vai leh minam lungsim bek pana a ngaihsun pawlkhatte in Mikang gamkekte (British colonialism and divide and rule policy) hang ngawh gige uh a hih manin\nMim bang pianna i gam tulta i pian gam ngei, ngei it kei le’ng,\nKeekta’n nuihsiam lel, siam lel,\nLelta ding aw e, gual.\nTang bang khanna i sim gam zaang,\nI zo gam zaang e’n khual kei le’ng\nGual in nuaisiah nelhsiah nei, neita ding aw e, gual\na ci tawh,\nKiak lo tulta lum suang delh bangin\nKeekta’n nuaisiah a,\nTeeng khawi-in nei e, guai aw e.\nKhang thei lo vua seino gual aw,\nHam bang huai siam vua,\nLawkta tau zil pian gam lei,\nHenkol sut, henkol sut le’ng e\na na ci ngeungeu bek pawl om uh hi. Ei pawl suakta kisa-a Halleuijah, Hosanna, Amen ci-a i kiko ziahziah laitakin henkol sut ding a hanciam pawl peuh na om thei ngiau! Hih bang pian la 1960 pawl in Zangkong ah Tg Kham Za Ngo (Mualbem) in a sut vanglak ciangin khawl hun thei lo phial a’i ve.\nZomi leh Zolai a ngaihsun mahmah khat ahi Sia Gin Khat Suan (Tamu) in “Zomite tawm si, hai si, zawng si,” ci-a a hawmthawh pau theih mah bangin a tunga thu ngate hangin i kikhenkhenna lam ah mangthang khin dekphial i hih ciangin tuin bang lawhta ding i hi hiam? Minam kipumkhat nading, kihotheih nading, khantoh nading, kamkum nading, vaihawm nadingin i minam leh gambup a huamzo ding kipawlna khat vaihawm kisam lo ding ahi hiam?\nTua kipawlna ah minam kilomkhatna (integration), minam min (nomenclature), tangkam (common language), ngeina (customs & culture), biakna pawlpi (united Church), gam sung kihotheihna leh mawinawtna (peace & development) komiti cih bangin leitung vai, biakna vai leh kumpi lam ah i makaite leh mipil misiamte hong kikum leh thu khat peuhpeuh hong piang pelmawh ding hi. Hih thute thakhatin a piang thei thu hi loin a khang a khanga hong mengkhia ding thute ahi hi.\nKamsang Nehemiah in Judah mite’ haksatna leh tuahsiatna ahi zongin, Jerusalem khuapi leh kulhpite siatna thu a zak ciangin ahi zongin na sem thei loin, antangin Pasian kiangah thu ngen niloh hi. Minam makaite, biakna makaite, sum bawl a cithawizaw, a om theizaw diakte, pilna siamna a neite, a khangto gamte ah nasema a omte in “Hong pai un, zahkona i ngah nawn loh nadingin i Zogam kulhpi ciang pha ni” nong cih ding uh hunta hi lo hiam? Hih bang ngimna leh kipawlna vaihawmna a om peuhmah leh sum tawh ka huhzo kei zong, pilna siamna tawh ka kuppih thei kei zongin, vantung Pasian tungah thupha a ngetsak dingin a mansa ka hi hi.\nI Zogam kil bang khang gual tung tuangin, Sim leh mal tui bang kigawm pumkhat suakin ma suan khawm ve ni. Lia leh tang tung kituak, pilna siamna sit loin, Gam leh nam aa dingin sem ciat ve ni. Rev. Khup Za Go\nPrevious: Mipi mai ah siangtho, a guk a mawh nei ~ Tual Khan Suan\nNext: Thomas Jefferson’ tangthu ~ Thang Khan Lian


url: =Gamgi leh Minam ~ Dr. Pum Khan Pau :: ZOMI DAILY\nposted on 16 October 2015 at 9:10 am Lomkholna: Article, Politics, Pumkhanpau\n‘Gi’ cih kammal in kikhenna genna ahi hi. Lutunga sam kikhenna akipan leitang kikhenna dongah hih kammal kizang thei hi. Zo lai ah ‘gi’ amah bekin gelh le’ng khiatna neilo ahih manin thumal dang khat tawh maithuap ahih kei leh nungthuap in zat kul hi. Gentehna-in gisuang (border stone) leh gamgi (borderline). Lakam nangawn ah gibang/sam gibang khen ci-in kizang hi. Gamgi in bangzah ciangah Zomite tangthu leh tuhun nuntakna hong sukha khina, mailamah tua gamgi bangci zat ding cih hih thului sungah I kikum ding hi.\nKhangluite in amau muhna tawh kituakin mite nam nih in na khen ziau-a, tuate Tual leh Khual ci uh hi. Nidangin khua a kisat ciangin gan sisan tawh kithoihna bawl uh a, tua a kigo gan’ gilzang pen khuasung huam (area) dinga deihna tantan ah kai-in tua sa gilzang kikaihna huam sung pen khuasungin ngaihsun uh hi. Tua sunga tengte Tual ci uh hi. Khuasunga mun poimawh penpen ah Tualsong kiphut ahih manin tua hangin Tual cih kammal kizang hi. Tual biakna genna ahih hangin khuasung mite genna in zong kizang hi.\nTua ahih manin khua khat gamgi pen kithoihna tawh kiciangtan (ritually defined village border) hi. Khua gamgi pua lama om mi peuhmah Tual-mi hitheilo hi; khuapua mite pen Khual kici hi. Ahih hangin Khual khat in Tual sunga kongkuang tui dawnna leh sutpomna tawh Tual hihna ngah thei veve hi. Tua ahih manin khangluite in Tual leh Khual tawh mihingte na khen ziau uh hi. A tomin ci le’ng, Tual leh Khual i cih ciangin khua gamgi sunga tengte leh a pualama omte genna ahi hi. Tual sungah kithahna a om khak leh Zo ngeina bangin kiho-in kilemna bawl uh a, sisan pen sisan tawh kithuk ngeilo uh hi.\nThudamin kiholem uh hi. Ahih hangin Khual in Tual a thah leh sisan tang sisan a luan loh phamawh ahih manin phu kila tangtang uh hi. Tua hangin nidangin khua khat leh khat kidona na tam mahmah hi. Tua banga kidona pan gallu matte ki-ai hi. Gallu man zote leh galhang sahangte pen mithupi penpenin kingaihsun ahih manin Tangcing puanza kisilhsak hi. A thahat a galhangte bek in a silh puan ahi hi.\nNidangin pu leh pate hun lai akipan gamgi kician om ahih manin amau leh midang kikhenna kiciantak om hi. Tua mah zong gal a tamna ahi hi. Zo minam sung khua leh khat kisimna a om bangin a kiang nai pen uh a om Kawl leh Meiteite bang zong na kihta tuan deklo uh hi. Leitang mahmah zong a lompi in khenna na nei uh hi. Amau kim phaizang minamte leh khamtung minamte pen nam nih in na khen leuleu uh hi. Mualtung khuadam gam pen zo-gam ci uh ahih manin tua muna tengte leh phaizang khualum gama tengte a lompi-in kikhenna nei uh hi. Tua pen zo leh vai/kawl ahi hi.\nKhangluite gamgi pen a bei loh hangin British kumpi ukna hong tun ciangin amau vaihawmna nuam pen ding ngaihsutna tawh amau deih danin gamgi a bawl uh ciangin tua in kikhenna tuampi khat bawl leuleu hi. Tua pen Zomite neih gamgi tawh kibang nawnlo hi. Zomite in amau sungah khua gamgi a neih hangin minam dangte tawh kikhenna gamgi zong hoihtakin na nei uh hi. Khua khat leh khat a kido hangin minam dangte tawh a kido uh ciangin pangkhawm theilo tuanlo uh hi. British kumpi hong khan ciangin Zomite tenna leitang satkhamin gamgi hong bawlsak ciangin tua hangin tuni dongin gam tuamtuam ah Zomite kikhen hi.\nBritish hun khit ciangin Burma leh India kumpi in zong tua a kibawlsa gamgi mah a zat toh suak manin tuni dongin Zomite pen gamgi in a khen minamte cih thapaih kulta hi. Zomite tenna leitang gamgi in a khen manin amau a kikoihna/belhna gamte ah minam neu, minam tawm suakin mite pangbel bekin a om uh tawh kibangta hi. A taktakin amaute in kuama leitang suhsak ahih loh hangin gamgi tuam sungah a kikoih tek manin mite pangbel danin kilang uh hi.\nTua hangin tuni-in India gam Manipur state sunga om Zomite leh Bangladesh gam Chittagong gam sunga om Zomite in thuaklawh diak uh hi. Tulaitaka Manipur ‘singtang mite’ a kici mualtung/khamtung mite buaina bulpi pen gamgi hang hi, ci leng kikhial lo ding hi. Meiteite in amau gamsunga om banga a ngaihsut manun leitang tungah thuneih nopna hong om pen a bul takin kan lehang gamgi hang ahi hi.\nGamgi pen amau deihtel banga kibawl ahih loh mah bangin gamgi in Zomite lakah kikhenna lianpi tun khinta hi. Gamgi hangin kumpi ki-ukna tuam tekah om uh hi. Gamgi hangin sumzon paizonna lampi tuam tek hi. Gamgi hangin laipilna zonna lampi kibang nawnlo, kikhiata hi. Gamgi hangin kumpi ciamtehna min leh puam tuamtuam khang mahmah in a tawpna ah minam khat nangawn minam dang kisakna dong tung hi. Gamgi hangin lai leh pau kikak deuhdeuh hi. Gamgi hangin amau omna minam lianzawte tatdan a hoih leh a sia khempeuh zui tek uh a, ann duh dan, khuamuh dan, lungsim puakzia, zuau gen dan, leh nekguk dan nangawn ah midangte gamtat dan zui uh hi.\nAmau bawlloh gamgi hangin kigamlatna tampi piang hi. A dah huai penpen in amau leh amau minam dang kisak khakna nangawn piang hi. Gentehna in Burma a om Zomite India a om Zomite in amau minampih ahih lam theilo zah dongin khanglam Zomite cih sangin ‘Burmate’ cih bangin ngaihsutna a om pen a taktakin gamgi hang ahi hi. T S Khai in ‘nuihciam hong lel lo-aw, pianpih na laizom hi’ng’ cih a laphuah in tampi gen khin hi. Saklam Zomite khanglam Zomite cih sangin hong kikoihna gamte tawh etkhopna mit a piangsak, leh amau leh amau zong tua banga kingaihsutna a tun pen gamgi hang ahi hi. Thukan leh laitheite in a haihloh hangin thukanlo leh laitheilote lakah minam khat hihna nangawn phawk nawnloh ding zah dongin gamgi in lungsim kikhenna lianpi piangsak khin hi.\nBangbang hileh, tuhun dinmun ah gamgi pen mawk khekzawh pak ding ahi nawn kei zongin gamgi hanga kikhenna, ki-midang etna, leh kibatlohna nam tuamtuamte kikhek/kidal thei hi. Gamgi in leitang satkhamin minam a khen hangin a dal theihloh tampi om hi. Gentehna in lai leh paute, thu leh late, ki-itna, kideihsakna, kihuhna, kizopna cihte kidal theilo hi. Pawi leh minam nite gamgi in dal theilo hi. Ngeina lam leh puante kidal theilo hi. Tuhun kumpite kizopna tuamtuam hong khan tawh kituakin sumbawlna ah kizopna, laipilna leh pilna tuamtuam kihopsawnna tawh kizopna lampi hong kihong tampi omta hi.\nTuate khempeuh ah a met a dok thei ding pen gamgi-a teng minamte ahi hi. Zomite in a beisa-in gamgi pen kikhenna-in a zat uh hangin mailamah tua gamgi pen kizopna, kituahna leh kigawmna mun (zone of interaction) a suahsak dinguh tuhun leitung kiheidan panin a hoihpen ahi hi. Tua hilo-a, gamgi hanga a kikhenkhen nuam lai, a ki-midang et nuamlai minamte ahih uh leh amau mun tek mah ah minam neu suak tawntung ding uh a, minam lian suah theihna ding lampi kihong ngeilo ding hi. Gamgi kantanin septheih tampi om hi. Gamgi in minam khat hihna nakpitakin a buaisak theih hangin, beisak thei tuanlo hi. Sak leh khang Zomite in gamgi pen kikhenna a zang lailai ding maw, gamgi ah kituah zaw ding?\nKawlgam kumpi kikhek ding ahih laitakin gamgi in a khen Zomite lametna lian mahmah hi. India ah Zomi min pen state khat (state level) nangawn ah kidawk zo mello ahih laitakin Kawlgam ah bel gambup (national level) dongah min kidawk hong suakta hi. Thu limtakin ngaihsut hun hita hi. Dr Pum Khan Pau (Visva Bharati University, Santiniketan)\nPrevious: Zomite’n Lambu Ciang Bek Sam Thei\nNext: Sihvui na Nopci tak in bawlzo


url: =Bang lian pen? ~ Hau Za Cin :: ZOMI DAILY\nposted on 31 December 2015 at 10:25 am Lomkholna: Article, Hauzacin\nMihing nuntakna ah bang lianpen hiam cih na ngaihsun ngei hiam? Na pian pan na sih tan in bang lianpen hi in na thei a? Nek ding maw, silh ding maw, giahna ding inn maw, innkuan maw, nu leh pa maw, lawm leh gual maw, sum leh pai maw, cidamna maw, zat zawhloh ding sum maw, etc… Pasian thu um, Lai Siangtho thuzui, upna leh biakna a nungta Pasian tungah kinga te adingin bel i LS in hong ITNA lianpen hi.\nTu laitakin a omlai thu thumte pen upna, lametna, leh itna hi a, tua thumte sung panin itna mah a thu lianpen ahi hi. (1 Korinth 13 : 13)\nNungak tangval kingaihna ah itna mah lianpen a (a tuabang lo a om leh thu tuam), zi leh pasal hi khinte kikal ah zong itna mah lianpen a, lawm leh gual kikholhna ah zong itna mah lianpen in, Pasian nasem a kalsuanna ah zong itna mah lianpen hi. Mihing khat nuntak sung tawntung in itna mah lianpen hi kici thei ding hi.\nGal kidodo te in zong itna mah na zong veve uh a, a kitawngtawng i cihte in zong itna mah na lunggulh veve uh hi. Kuamah tawh a kikhawl theilo amau beka thu tangpek te in zong itna mah na lunggulh uh a, itna neia it taka nasemte in zong amau tungah itna kilak ding na lunggulh veve uh hi. A piak zah mah uh amau zong lamen uh hi. Mihing tung pan a ngah kei uh leh van leh lei a bawlpa kiangpan na ngen uh a, Amah in bel ciil hetlo, zeek hetlo in itna na pia ziahziah hi.\nNungak leh tangval a ki it ciangin a akbawm sia nangawn mu leh nuamtuam a, ama min kigenkha bek leh zong kekkia bangin kiguihsak hi. Vokpi in a note it lua ahih manin sawlpang khuhcip ta leh a nuai pan zongkhia veve a, zawhngeu in a note a it luat manin a koihna mite in a theih ciangin mundangah tuah kawikawi, sel kawikawi hi. Ngasa namkhat in a note it lua ahih manin ngasa dangin a nek ding ciangin a kamsungah muam in a ne thei ngasa a paikhiat khit ciangin siakhia kik a, humbit hi. Vaphual in a no keuh mateng a pi a bu sungah buan tawh zuutnelh in khumcip a, a tate a leng theih ciangin khahkhia hi.\nKolkatta khuapi lam gei a niin paihna bawm sungah a kipai naungek leh phakte a sih ma un la khia a puan tawh tuam in silsiang in, sathau namtui tawh zut a, a muk ah tawp in, a khut ah tawi a, Pasian kiangah lungdam a ko thei Mother Teressa nasep zawhna zong itna hang mah ahi hi.\nA gam mite a it mana Mikang kumpi in Ci peuhmah India mi in bawl theilo ding ciin a khaktan sawm hang hilo ding ci a vuak leh sat thuak a thongsung na ngawn a tung ngampa Mahatma Gandhi pen India mipi leh India gam a it man ahi hi. Mikang kumpi in leitungbup ah gam a kek zawhna hang zong a mite in agam uh a itman uh hi a, a galkapte in a gam ading a thuak ngam man uh ahi hi. US galkap Iraq ah galdo dingin a kuan masa ding akituh ziahziah na hang uh pen US gam a it man uh hi a, cimawh huhna sum a piak khiat ziahziah uh zong mihing nuntakna a it man uh ahi hi (humanitarian aid).\nVantung tokhom na ngawn nusia a leitung mimawhte gum dinga hong kumsuk a, a pilna siamna khempeuh ban ah a hun khempeuh mawhnei mite adinga hong zanga, a tawpna ah ama sisan tawh hong tatkhiatna zong hong itna hang ahi hi. Itna simloh kuamah lei na kiba kei un ciin hong nusiat a, itna tawh khat leh khat na kikhawl un ci hi.\nTua itna tawh tomcik leitung om sung nuamsa dingin hong deih hi. Huaihamna, itsikna, hazatna, duhgawhna, etc te tawh kipelh a kiniamkhiatna tawh itna laka nasem dingin hong deih hi. Tua zahta a hong deihsak midang hilo a, i Pasian ahi hi. Mihing bangin hong piang a, Pasian bangin hong it hi. Angsung theihna gitlohna cihte tawh kipelh a itna tawh a kalsuan hi dingin hong deih ahi hi.\nTuipi sagih kantan in mualtung gam keu vot leh thosi thovai tamna hong zongkhia a mihing ngeina nuntak theihna dinga hong pattah a, hong zongkhia missionary te nasep khempeuh itna hang bek hi a, eite hong itna hang hi masalo in van leh lei a bawlpa a itna hang uh ahi hi. Adoniram Judson, Hudson Taylor, William Carey, etc te nasep khempeuh mihing it man hi masalo in Pasian itna pan hong luangkhia mihing tungah a kizeel hizaw a, tua itna a ngahkha, a tangkha te a hampha ahi hi. William Carey nasepna gam Bengal minam te tuni tanin India gamah laisiam minam, kumpi u lian sem minam hi toto uh a, science pilna leh thu theihna lamah a madawk hi den uh hi.\nCalvary mualtunga itna sisan luang kizom suak in India gam khuapi lak pan a kihhuai pen Kolkatta nangawn sawpsiang in a mite lungsim ah pilna, ciimna leh thutheihna guan a, van leh lei bawlpa a phawk loh uh hangin Ama nasempa hoihtak in nasemsak uh ahih manin tuni tana Botonical Garden, Zoological Garden, University leh College te a gah a lawh uh a khum mahmah te ahi hi. Tua itna pen tuni dongin kizuun zuun laia, kikepcingsak in mite in zahtak, kemnuam uh hi.\nHuatna tawh nasepna Japan te galkap tampi a sihna phual Imphal ngei ah WW II phawkna mun pen paan kaiin, gambu a, a kiim a kiang buah thilthel hi. A kipuah zel teei hangin mite in pakta lua khollo a, thupi simlo in enzuul lel uh hi.\nGuaktang phial a omlai eite hong pattah dinga khuaizu leh nawitui tawh a nuamsa sa USA pek pen missionary Cope Topa te hong pai vingveng hangin tuni in hih ZONET tungtawn in Zolai tawh i kiho thei a, thu i kikum thei hi. [A hun tamzaw ah kikumlo in i ki tawng, i kinial, tungnung i kituh guapguap lai kha phial zongin].\nTua itna hangin a nuntakna nangawn bei lawh liangin eite kiangah hong nusiat a, tua itna hangin eite tuni in tuipi gal kaan ding i kidem phial maita hi. Lai atpa khat in ‘Pasian thupha’ cih i lim zat luat manin ei hong huhte nangawn i mangngilh liang hi… a cih dinmun i tungto liang hi. Itna nasep khempeuh itna tawh kithuk kik tuanlo a, a phawk kha om dinga, a phawk kha nawnlo om ding hi. Ahi zongin a gah kibanglo kha ding hi. Mi 10 damsak hilo ka hiam, 9 te koi ah om hiam? 9 te thupha leh adang khat i thupha ngah kibanglo hi, kikimlo hi.\nMihing tung pan lamet pen lungkiat huai a, Pasian tung pan lamen leng lungnuam hi. Itna khempeuh zong Aman hong thuhsak dinga, huatna, bawlsiatna khempeuh phuba zong Aman hong laksak ding hi. Na khempeuh a bawlpa theihloh in a piang khatbeek omlo a, Ama muhloh khatbeek omlo hi. Thudik thuman a thukhenpa hi a, a dik a maan in a sem ding Pa hi.\nItna hangin Shillong Khasi nupi te in ann a huan ding uh ciang buhtang khut dim khat pham in a khol uh, a nek ngaih uh ciang KHUTPHAM nasepna hong kipan a, numei sep theih Pasian na cih sungah a thupi mahmah itna tawh gam kekna nasep hong suak hi. Tuni tanin tua bang nasep kizom to a, buh tang a phamlo te in zong Pasian ading khenkhia in a piakhia uh hi.\nTua itna lah kipat, Khasi gama ITNA GOSPEL a tun pen kum 150 val pan ding hi. Ahi zongin leitung kizel a, itna nasep thupi in kingaihsun hi. Sangkah naupangte in a sangkhak ding uh ciang a silh puan lui teng uh khawm in a kisamzaw diakte kiangah hawmkhia uh a, tua tawh Pasian itna lak uh hi. Tua zong damdam in kizel a, itna nasep thupi khat ahi hi. Anngawl a nektaang piak khiatna zong itna lahna hi a, a zang tampi om hi.\nPasian neihsa sawm-ah-khat ban ah a val in a pia om a, itna hang hi in, na lianpi sem sak hi. Bill Gates in India gam ah HIV/AIDS dona dingin sum tampi pia khia a, mi tampi in nuntak lawh in mi tampi in nek muh lawh hi. Itna nasep ahi hi. India mihau Steel Industry neipa in bel, “ka hauh mahmah khit ciang mite ading pia khia pan ning” ci hi. Leitungah steel industry nei a hau pen thum lak ah kihel napi pia khia nai tuanlo hi. Cik ciang a pia tam?\nHauh cianga piak ding maw, neih ciang a piak ding maw?\nKa hauh ciang pia ning ci in, hau ngei kei leng. Ka neih ciang pia ning ciin nei ngei kei leng. Ka pil ciang sem ning ciin pil ngei kei leng… Topa a lungkim tam? Zawnglua pia zo keng, it zo keng ci in hau ngei tuan kei leng. Topa’n a tawm a tam cilo hi. Na neih zah pia in ci lel hi. Na neih val hanciam in cilo a, na neihsa sung pan pia in cilel hi. Leiba in zong ci tuanlo hi. Sum puk in zong cilo hi.\nNa neihsa sung pan pia in ci hi. Itna na neihsa a om hiam? Tua te na zang thei hi. Itna na kholsa om hiam, tua zang phot in. A kiam leh hong dimkik ding hi. Ciktui bang ahih leh a kisuakkhia zahzah hong phul kik dinga, hong dimkik lel ding hi. Tunglam pan kamciam khat om a, a piate in tam ngahkik dinga, a pialo te khangtuanlo ding, kiam semsem ding ci hi. Kamciam a peel ngeilopa kamciam hi bilbel hi.\nLeitung bei dong note tawh kong om khawm ding acipa kamciam ahi hi. Tuni in pia khia in. Itna lak in. It zawhloh a om leh it thei dingin kisin in. Nang hong bawlsia te thungetsak in. Nang hong langpangte adingin thungen in. Nang hong simmawhte itna lak in. Nang hong thusimlote itna lak in. Nang hong hazate adingin thungetsak in. A za dingpa ITNA PASIAN ahi hi.\nMihing ngaihsut tawm a hi hetlo van leh lei a piangsaka, a sunga om khempeuh nuntakna a bawlpa hong hilh a lian penpen, a thupipenpen in ITNA ahi hi (1 Korinth 13 : 13). Tua itna a zang thei dinga teel tuam i hih khak pen mi hampha ihi hi. Van leh lei bawlpa nasem i suah theih bek zong a hamphat huai hi khin hi. Tuni in Amah teekteek in a gen lak pan a lianpen ITNA a zang thei dingte ihih manin nak hamphat lua hi hang. Ciil hetlo in i zat ding, zeek hetlo in i zat ding hi. A bei theilo pen ciil huai khollo hi. Hong kipia kikkik ding ahih manin.\nPrevious: Na Nu le Na Pa um kei in (1) ~ Lian Tuang\nNext: Malaysia Zomite’ Dinmun! ~ Pu Thangboi\nComment: Tedim Sialtang tui pipe mawtawpi khat in taihkham


url: =Malaysia, Cheras leh Bandar Sunway vengsungah palik te’n damiah 2 kaplum :: ZOMI DAILY\nposted on 7 January 2018 at 7:47 pm UTC+9:30 Lomkholna: Malaysia, News, Sawltak, World\nMalaysia gamsung ah palik te’n guta mi 2 kaplum leuleu cih NST pan kiza hi. Hih guta thautawh akikaplum nihte pen mun tuamtuak ah aki kaplum hi a, Cheras leh Bandar Sunway vengsungah aki kaplum ahihi.\nFriday ni in aki kaplum uh hi a, tua aki kaplum guta 2 te lakah khatpa pen nungdiak in Klang Valley leh Negri Sembilan sungah suangmanpha zuakna “Jewelry Store” te ah damiah ataih tetawh kizopna omding kici hi.\nFriday nitaklam 10:30pm hunpawl in kumpi thunei te ahi “Federal Special Task Force on Organised Crime (STAFFOC)” leh “City police contingent headquarters’s Serious Crimes Division (D9)” te’n Cheras, Taman Connaught vengsung ah guta damiah ataihzel miginalo te om cihthu kizasak hi.\nTuapan pen Perodua Myvi mawtaw khattawh hi a, kum 22 gualpawl ahihi. Police te’n amuh uhciangin tuapa pen mawtaw khawlsak in, thusitna neiding ci’n thupia uhhi. Ahi zongin tuapa in palik te thautawh kapmasa ahih manin, palik te’nzong lehkap kikpah uh a, tua damiah gutapa pen kaplum theipah uhhi.\nTua aki kaplumpa pen abeisa in Bandar Baru Salak Tinggi vengsung ah thauvan, hiamvan pawlkhat tawh damiah taihngei cih Record ciaptehna aomkhat ahihi.\nTuaban ah abeisa December 31 ni akipan Klang Valley leh Negri Sembilan vengsung ah suangmanpha kizuakna Jewelry Store tezong aluhngei khat hiding in ki ummawh hi.\nVideo: Two suspected robbers die in separate shootouts in Cheras, Bandar Sunway\nTuani zankim 2:45am hunpawl in Bandar Sunway, Jalan PJS 9 vengsung ah palik te’n mikhat kaplum leuleu uhhi. Tuapa pen kum 33 gualpawl hi a, abeisa in gitloh gamtatna Criminal Offences tamveipi anei ngeikhat hi ci’n Subang Jaya police chief Assistant Commissioner Mohammad Azlin Sadari in genkhia hi.\nHihpa pen Bandar Puchong Jaya vengsung ah aomkhat hi a, Bandar Sunway vengsung ah avaklaitak Police te’n amukha uh ahihi. Hihpazong Perodua Myvi mawtaw khatmahtawh hi a, Police te’n muanmawhhuai sapian uh ahih manin, lamkiu ah akhawlding in thupia uhhi.\nTuaciang in tuapa’n thautawh Police te akapkawm in, mawtaw tawh hattak in taikhiat vingvengsawm hi. Tuaciang in Police te’nzong thautawh lehkapkik uh a, tua damiah guta pazong sipah hi. Hihpa zong Klang Valley leh Negri Sembilan sungah suangmanpha Jewelry Store te abuluh te lakah kihelding in ki ummawh cih kiza hi. Sawltak #zomidaily\nPrevious: Nupi khatin atate 2 inntung pan khatkhitkhat lawnkhiasuk, 1 sipah\nNext: Shanghai khuapi geinai ah tembaw nih kitaih, mi 32 mangcip


url: =Malaysia, Alor Setar ah mawtaw kibung, mi 1 si, 12 liam ~ ZD :: ZOMI DAILY\nposted on 26 February 2017 at 5:28 pm Lomkholna: Malaysia, News, Sawltak, World\nMalaysia, Alor Setar sungah Van mawtaw khat kibung in, mi 1 si a, adang mi 12 liam cih Bernama pan kiza hi. Asipen mawtaw hawl Van Driver hi a, aliam mi 12 tepen mawtaw sungah atuang Passengers te ahi uhhi.\nTuni Sunday (Feb 26) ni zingsang khuavak madeuh in atuahsia uh hi a, meikhuam Electric Pole taihkha in, tuapan in hakguam sungah akiasuk ahihi. Kota Setar Police Chief ACP Mohd Rozi Jidin ii genkhiatna ah mawtaw tuahsiatna munlianpen Batu 10 Jalan Alor Setar-Sungai Petani ah hi a, Van Driver pa’n Control zolo in 3:07am hunin atuahsia ci’n genkhia hi.\nHih Nissan Vanette Van mawtaw tungah atuang mi 12 tepen innkuan meltheih vive hi uh a, Johor ah aom uh kici hi. Alor Setar, Kedah panin Pendang lam zuanin apai laitak atuahsia uh ahihi.\nKota Setar Police te muhkhiatna ah mawtaw hatlua in, ahawlpa in lenkip zolo “Lost Control” ahih manin, meikhuam aphutkhak khitciangin lampi gei aom hawkguam sungah akilawn khia hiding ci uhhi.\nMawtaw hawlpa pen kum 54 aphakhin Shafie Wahab akici khat hi a, tuahsiatna panin amanlang in Hospital Sultanah Bahiyah ah kipuakpah hi. Ahi zongin Hospital Sultanah Bahiyah ah aki bawlbawl laitak in sisuak hi ci’n Police te’n Statement ah pulakkhia uhhi.\nAdang aliam mi 12 te lakpan in naupang 4 pen asipa ii atate cisawnsawn hi. Atate pen Mohamad Shahzuan, 17, Nur Suhana, 14, Mohamad Shahril, 13, and Nur Suhaila, 6 cihbang ahi uhhi.\nAdang aliamte pen Nor Khusaini Mad, 30, Suriati Faidi, 38, Mohamad Shaharuddin Abd Malek, 23, Nur Aisyah Fathiha Mohamad Taufik, 4, Abdul Shukor Ahamad, 49, Zainab Kasim, 47, Habsah, 27, and Siti Haisah, 23 cih kiza hi.\nZan zingsang inzong Malaysia, Kota Kinabalu sungah numei khat mawtaw tuahsia in, sipah hi. Hatsaklua in, Control zo nawnlo ahih manin, singkung khat aphukha hihtuak hi.\nMawtaw tuahsia atamzaw pen hatsaklua cih hiden pianzaw ahih manin, mawtaw hawl peuhmah in kidop huai cih phawk ni. ZD Sawltak #zomidaily\nPrevious: China ah lungkia mite ading sih kineih khemna “Grave Classroom” kihong ~ ZD\nNext: USA, New Orleans Parade pawisung mawtaw khatin nawkgawp in mi 28 liam ~ ZD


url: =TEDIM UK THU . - Laibu Saal\nHome > Zogam Khua tuamtuam te Thu > TEDIM UK THU .\nTEDIM UK THU .\nA) Tedim Uk Thu\nTedim uk sung minam (10) a om hi. Kamp au a tuamtuam ahih hangin a ngeina a tuam taktak ahi kei hi. Numei leh pasalte in puan-ak a silh uh hi. Numeite aa pen singzaw in pasalte aa pen tual zaw hi.\nSihzang numeite in a sam uh a lomin a hen uh aa, a zangah gi a khen uh hi. Pasal a neih manin a sam uh Thum in a khen uh hi. Pasal a neih khit uh ciangin nih in a khen uh hi. A sam khen dan uh tawh pasal neisa leh nei nailo pen ki khen thei hi. Tedimte in a sam uh thum in a pheek uh aa, a zangah gi a khen uh hi. Zote in sakhi-vun tawh ki bawl lukhum a khu uh hi. Asi a om ciangin a misi luang pen inn sungah a koih uh hi. Avui uh ciangin kuangzawn bawl uh aa, khua nawl lam mun khatah buukno khat lamin tua nuai ah misi luang a koih uh hi. Kha nih kha thum khit ciangin, lutang beel sungah koihin a guh dangteng lei sungah a phum pan uh hi.\nMualbeem ah Kum (5) a cin ciangin Kam Hau in a nute, a pate ngai mahmah aa, a sam dingin a kuan hi. Darlang innpipa kiangah a nute, a pate a vanget ciangin,Darlang innpipa in, “Tua bang ahih leh, ngeina bangin siah hong pia unla, va ciah ta un,” ci-in a ciahsak hi. Kam Hau in a nute, a pate ama innah a tungsak hi. Kum khat sung a om khawm khit uh ciangin Kam Hau inn a tuan hi. Gal hang mahmah uh aa, Meitei gamgi dong galsim in a uk uh hi.\n1. Tedim - Mang Gin - Hatlang\n2. Dimpi - El Thuam - Naulak\n3. Vangteh - Pum Go - Guite\n4. Saizang - Vung Vial - Hatzaw\n5. Kalzang - Sung Hang\n6. Thangnuai - Mang Sum - Thawmte\n7. KhuasakMat - Tuang Gal - phuak\n8. Thuklai - Suan Thuk - Sumniang\n9. Limkhai - Neih Tuang\nTedim leh Lusi ki do Kam Hau uk, gungal gam Tanglui leh Tiau kikaal, “Keima gam hi,” ci-in, Lusi hausa Van Nuai Lian in tua gam ah sa beng in, a utut in a vak kawikawi hi. Ni khat ni-in, Kam Hau’ tapa, Hau Pum leh a lawmte (100), gungal gamah sa beng dingin a kuan khia uh aa, Van Nuai Lian tawh a ki tuak uh hi.\nKam Hau ta a neu pen Khaw Chin a cina-a, a ngim hun in kuankhia thei lo uh ahih manin, tua kaal tengin Lihli khuate na taimang khin uh hi. Ahih hangin, zam khap (10) khat leh mi (2) a hingmat uh-a khat a that uh hi.\nZOMI INNKUAN LAIBU (J. Gin Z Tawng, Naulak, December 30th 1973)\nItem Reviewed: TEDIM UK THU . Description: Rating: 5 Reviewed By: Cinpu Zomi


url: =Zi nam 7 leitung ah om hi ~ Pau Khan Suan :: ZOMI DAILY\nposted on 24 August 2016 at 5:22 pm Lomkholna: Article, Innkuan\nInnkuan sung nuntak dan siksan in en leng leitungah zi nam sagih om thei hi ci-in mipil ten na gen hi.\n1. Nu bang zi :: Pianna nute hong it bangin hong it leh a hong nek ngaih om lo a, a lim penpen hong pia nuam tawntung hi. Nikten puansilh zong a hoih pen hong guan nuam hi. A pasal muang in, vai kikum ngeungeu thei-in, a pasal thu mang ngiat hi.\n2. Sanggam bang zi :: A lungsim khempeuh tawh, a pasal it hi. Kiniamkhiat a, a kilawm loin gam ta lo hi. Thu khempeuh U nau bangin kikuppih thei a, a pasal lawmte itsak in, neek ngaih hi.\n3. Lawm bang zi :: Lawm bang zi in a pasal leh a innkuanpihte ngai mahmah hi. A pasal,a it lo, a ngai lote, it lo ngai lo pah in, a pasal zong U aw ci nuam lo hi. Thu khat peuh vaihawm khawm in, “lawm aw” ci pah ziau lel hi. Kiniamkhiatnate tawmzaw deuh pah hi.\n4. To bang zi :: To bang zi-in pen thu leh la, nasepna vai khempeuhah thu kinei sakin, amau ut bang bangin na vaihawm in, a pasal ukcip gawp nuam hi.\n(1) A pasal zawh thawh bawlin, simmawh in, hai bawl hi.\n(2) Kampau leh aw khum zang ngei loin a pasal langbawl in a tate tawh kopin a pasal simmawh hi.\n(3) A pasal in tai bawl pian thu hilh pian bek leh zong a zi pen kaw keek gawp in, diang gawpin lipkhap huai hi.\n(4) Zan lupkhopna munah zong maibiak kisam hi.\n(5) Nu pa tawh kibang loin galte tawh kibang hi. Mai et ding ut hi.\n5. Gal bang zi :: A innkuan suangah ama thu bekin kigamta leh ut in, a neihsate uh amah bekin zeek in, ukcip nuam hi. A innkuanpihte tawh mawhna zong den hi. Gi lo mahmah in, kihopih ngam lo liang hi. A lungsim sungah hehna, gitlohna kidim ahih manin keeksa in om den hi. Ama’ thu bekin ki-om leh ut a, phailaang bangin launa leh kikhualna peuhmah nei lo hi.\n6. Gu ta bang zi :: Guta bang zi pen neihsa lamsa khang thei lo hi. Innah amah guak om leh nek sim taak sim hau hi. Neihsa a om sunsun zuak sim a, a duhduh leina hi. Mi deidanin, amah bek hampha leh ut den hi. A innkuanpihte, inn ah om kei leh deih hi.\n7. Sila bang zi :: Sila bang zi pen hehpihhuai a, innsung thu vaihawm ngam loin zong pau ngam loin mengli-in nial ngei lo hi. Innteek bang loin a pasal kihta in, gal bangin kihta hi. A inn sungah a neihsa uh bang mah, an minsa, an khing nangawn ne kik ngam lo hi.\nTua bang in zi nam 7 bang a om theite pawl lakah; “Nang” koi pen tawh kibang kisa na hiam? Koi pen teel ding cih kisit tel pah dih in! “Nu bang zi” leh “Sanggam bang zi” ki deih pen hi.” A kaikhawm: Pa Barnabas Pau Khan Suan\nPrevious: Zomite leh khanlawhna ~ Rev. Gin Khan Nang\nNext: Kawlgam, Bagan ah zinling in Pagoda honkhat kicim


url: =Tulaai Leitung Thuthang Tuamtuam Updates June 19, 2015 :: ZOMI DAILY\nposted on 19 June 2015 at 9:48 pm Lomkholna: Khawmpau, Myanmar, News, World, Zomi\n· USA gam North Carolina state Charlotte khuapi a teeng Rev Thang Lian Khup@Sia Khupi leh Nu Leen Man Niang te Tapa Tg Dal M Sang@David Sangpy ( iZomiBand) in American Idol 2015 mivom mikaang atuul tampi te lak ah demgiap a, Kalkhatna ciang demkhin in atungkahding maw kahloding cih Hollywood pan result angaaklaaita ci hi. Angtang mahmah hang.ChinTV\n· US gam South Carolina state Charleston khuapi sung a om African-American Methodist Biak inn Kaap in mi 9 athatpa Dylann Roof kum 21 North Carolina state sung South pan tai 200 vaaldeuhna ah June 18 ni in Palik ten man uha, June 19, 2015 ni in Thukhenzum ah thusitna nei uhhi. Dylann in mi 9 te kathat mah hi ci in gen a ahizong in thukhenna kibawl naailo hi. South Carolina Governor pan bel thu nakhen hunhun thahlup ding in thukhen un ci in gen hi. Hih thu I et ciang Ei Zomi te zong kidop huai tampi om cih ongphawk sak hi. USA gam peen athukhun uh ahoih mahmah manbek hi in ei Gampua pan a peem ten Inn khawng, Biak Inn khawng nei in nasephoih khawng ineihciang onghaza a ongthat nuam tam mahmah uhhi. Zomi te USA gam ah Pasian in thupha ongpia in ei le ei in Biak Inn khawng kinei in Inn le lo kinei ta ahihman in Security lamzong thupi ngaihsut a pilvaang mahmahding kisamta hi. Tutung a thupiang bang Biak Inn in CCTV naneilo hileh kimanzolo khading hi.BBC\n· India gam Munbai khuapi nitumna lam ah amau le amau a ahuan uh Zu dawnna hang in June 18 ni in mi 41 si a mi 20 vaal zato kipuak a hih Zato lam a omte zong bangzah siding cih kithei naailo ci in thunei ten gen uhhi. Hih ZU Huan tawm te peen ahaatna-akhauhna kiteh theilo ahihman in tawmman ici tateu ta zong in dawnkholloh hoihzaw dan ci uhi. BBC\n· India gam mah Mumbai khuapi sung ah ginneih hetlohpi June 19, 2015 ni in Thuakzawhloh zahkhop in guahzu ahihman in lampiteng Inn teng tui in tuum zihziah a Meileeng,Bus cihte taai thei nawnvetlo ahihman in dinkhawl mang in mipi atulzalom asim beidong in laamkaal ah khawlzihziah uhhi.BBC\n· India gam Utter Pradesh state Pratapgarh khuapi sung a om Hotel khat a ihmu phingpheng tawh, akihualhual tawh, tuding abawltawh akidiah phingpheng laaitak June 19, 2015 ni zingsang nai 5 kiim pawl in meikaang a, mi 10 mei in kaanglum in pawlkhat zato lam ah kinawnkhia hi.BBC\n· South Korea gam sung a alaangmahmah MERS lungno hang in June 19, 2015 niciang mi 24 sita a, Oman gammi khat zong Thailand gam Bangkok khuapi pan June 19, 2015 nimah MERS hang in gim a akikhoilaaitak ci hi.Adang mi 59 zong ummawh uh ahihman in veelsan uhhi. kilawh manlaang mahmah hileh kilawm ahihman kawlgam khawng ongtunloh nang in thungen ni.BBC\n· Pakistan gaalkaap ten Afghanistan tawh gamgi dung a kibusa Singnuaimi te phualpi June 19, 2015 ni in Vanpang beelmaai alomlom in khiat ek uh ahihman in singnuai mi 20 si in 19 liam hi cii n Pakistan gaalkaap ten taangkokhia uhhi.VOA\n· Denmark gam June 18,2015 kiteelna ah kumpi seem te langlam khat ahi Prime Minister luui Lars Lokke Rssmussen Parliament tutna 179 lak ah tutna 90 ngah ahihman in gualzawhna ngah hi. Prime Minister Pi Helle Thorning-Schmidt’s in 85 bek ngah ahihman ama Party ahi Social Democrat Party lutangpan kakhawl maiding ci in June 19, 2015 ni in taangkokhia hi.VOA\nLungdam leuleu ei\nPrevious: Pate’n ei leh ei i kidot zel ding pawlkhat\nNext: Delhdelh.. kua hiam i delhdelh mi\nMalaysia naungek suakthak neite’n OPE/ RSC Interview ah huhna ngenhamtang un


url: =BANGHANGIN PUANTE PAU THEI LO MAWK HIAM? (Tangthu tomno) - Laibu Saal\nHome > Thuluui/Articles > BANGHANGIN PUANTE PAU THEI LO MAWK HIAM? (Tangthu tomno)\nBANGHANGIN PUANTE PAU THEI LO MAWK HIAM? (Tangthu tomno)\nBANGHANGIN PUANTE PAU THEI LO MAWK HIAM?\nFiction of the Week-Why Aren’t the Clothes Speaking?\nTuni pen kiginni hi-a, van zuakna innpi khat ah ka om hi. Hih vanzuakna innpi pen lianin thupi mahmah ahih manin nisim i kisapteng zong a kicing hi. Kei pen van tuamtuam lei ding a pai ka hi-a sai ahih leh sun le zan nai 24 sung kihong suak hi. Ahi zongin zingsang lam inn nasep, inn hah tawh buai lua ka hihmanin nitak ka kai pian kha hi. Ka inn sung teng hahsiang, mawtaw sawp, inn kim gampate vat, anhuan buk lam khawng nawt siangin lengna khan zong hoih takin ka koih sitset hi. Nipi ni nangawn na sem kuan ka hihmanin inn puah man ding hun zong ngah lo, Sanini a sep dingin ka khol demdam hi.\nDendeuh mahmah in hih vanzuakna innpi a lut pan ka hi hi. Pasal puan kizuakna lam a vante’n ka mit ong la pah ahih manin lunghiang hetlo in tua lam-ah ka pai phei pah hi. Tua leh tua puante tungah aman zah kisuang zong ka mu hi. Naakhoih thei lua! Ka lungsim sungah tua aman zah ka tuat pah leh minute nga sung ka thalawh zah khawng bek na hi-in puan silh 4 bang lei zo ding dan ka hihi. Tua ahih manin puan silh 4 la pahin ka van sung ah ka koih hi.\nVan ka lei ding honkhat om lai napi’n tutna khat tungah ka tu dihdih hi. Tua tutphah tungah ka tut kawmin tuipeek a tui sung ka kibual lai khawng ka lungsim sungah hong suak dandan dihdih hi. Hih hun laitaka ka om dan pen lai a atkhiat dingin zong haksa mai in sai vanzuakna innpi sunga kikhai puante en kawmin nunlui hun leh tua laitak hunte ka ngaihsun ngeungau hi.\nHih puante’n ka neulai hunte nangawn hong phawk sak kika, khua vanzuakna sai ah khuano tuamtuam pan van lei ding midang ong pai khawng ka phawk kik hi. Tua vanzuakna sai pen kal khat in ni 2 bek kihongin ko khua pan tai nga gamla a, van lei ding ciangin khe tawh ka pai uh kul hi. Ka neu lai a ka nu tawh ka pai khop hun khawng zong ka phawk kik hi. Tua bangin van lei ding khat peuhpeuh ka neih uh ciangin ka nu’n antang khawng zuak masa in tua tawh ka lei uh hi. Hih bang ka naupan lai-in puanthak khat lei nadingin kum khat dekdek bang ka ngak hunte zong ka phawk kik hi.\nNuntak haksa ka hihmanun ak bangin muhtawm ne tawmte ka hi uh a, sum muhna neilo ka hih manun ka pa kiangah, ‘Pa aw, puan ong lei sak in,’ ka cih hangin zong ong lei sak nuam ngeilo hi. Ka nu kiangah ngenin ka nu’n ka pa kiangah ong ngetsak sawn ciang ngah ol zaw deuh thei hi. Hici bang nuntakna tawh puanthak neih khak ding pen haksa mahmah a, puanthak neih nadingin lungdambawl kumthak mah ngak toh kul zel hi.\nKa pa’ kiang panin phalna ka ngah khit uh ciangin puanthak lei dingin ka nu’n sai ong pai pih thei hi. Bombi khat le puan thak khat bang ka lei uh teh ka nuam dan zente pen zong gen siam kei ing. Ka nu’n pekkhat peknih a hong kholsak thiamthiam sum tawm tawh soklek/ muamkhum zong lei in tua khit ciang tui tampi dawnin, tua khit ciang inn lam ka zuan uh hi. Ka lungsim peuhmah pen tua van leina innsungah om nawn loin ciah mengmeng ding, lampi ah zong nawh pai mahmah a ka lawm te kiangah puan thak leh bombi thak ka neih lam ka gen kal ding ka ngaklah lua ta hi.\nInn lam zuanin ka ciah kik ciangun zong ka nu nung mah ka zuih kawmin gal phual a gal kidona pan galzo a ciah bang liangin ka ki ngaihsun a, ka puanthak neih pen ka lung lah kimin ka nuam mahmah mai hi. Tua ni pen ka mai a suak ka muh peuhpeuh hoih ngiat hi mai, buan lakah pai nangawn nuamsa in zong hoih ka sa lel hi. Tua ni pen puan neih bek zong hi loin a hun mahmah zong hoih ngiat in nuam hi.\nVan namkim kizuakna innpi sungah om in, puan silh 4 bang ka lei liang hang ka lungkimna pen ka neulai a ka nuam bang dan hilo mawk hi. Tua hun lai a ka lawp bang danin ka lawp thei nawn het kei hi.\nHici bang innpi pan a van lei pen sum piak ding ciangin zong sum piakna mun va zuat kul tuan se loin om nana pan ei le ei in card tawh piak theih lel hi. Hizah cianga nop, vai ol mahmah hang ka neu lai a ka lungkim bangin lungkim thei tuan lo hi. Tua puanteng bek mah lei lel in a dang bangmah ka lei nawn kei hi.\nKa nisim nutakziate pen zingtung in kipanin zankim ciang nasep khawl pan ka hih manin set tawh kibang liang mai hi. Ka hun nuam pen ding ka cih hun ding ciangin zong ka neu lai a nop bangin nuam thei nawn taktak lo hi. Khat veivei ciang tua bang dan a ka lung nop nate, ‘Ka khua vuah nusia hi ning,’ ka ki cih hun bang om liang hi.\nTun khitteh ka mawtaw ka hawl hi. Ka mawtaw nung lam tutna a ka koih ka puan leite’n ka lungsim ong la zel, neulai hunte ngaihsun zel cih bangin ka om hi.\nNeu lai in puanthak ka lei ciangin ka dawm mahmah a, a diakdiakin a kiu, a khuk, a taw cih khawngte dawm kei leng sia baih mahmah ahih manin dop kisam hi. Himah taleh ko lei zawhte tamman lo ahih manin silh cih takin silh leng kha nih kha thum khit teh kisia ta lel veve hi. Puan dang tawh laih nading kinei tuanlo ahih manin khat ka silh pen a kizomin kha khat sang a sawt vei zaw dong bang ka silh hun om lua hi. Tua bangin silh zom leng kha nih, kha thum khit ciang a taw, pambawm leh a kiu khawngah hong vangin kilet ta hi. Ka nu’n ka pa bombi tual sia kem in puan kikek a om ciang tua tawh phop zel ahih manin ka puante tua banga, a kek hong om ciang ka nu genin ama’n hong phop sak hi. Ka nun phim bawm leh setkhau bawm khat nei den hi.\nTua bangin ka nu ka gen ciangin ama’n ka pa’ bombi tual sia a kep tawh hong phop sak zel hi. A keknateng ka nu’n hong phop sak khit ciangin a thak mah hong bang kik lel-a ka nuam mahmah mai hi. Hici dan puan kiphop khat neih lel tawh ka nuamna pen gen zawh loh liangin lamdang a, ka lung zong kim mahmah hi. Himah taleh tu laitak ka dinmun tawh puan kek khawng silh ding cih pen hithei ngiat ding hilo hi. Nung kal sung bekin bombi teen sawm ka pai hi. Sia in kikek ta ci-a ka paih hi lo a, sawt sa lua ta, ning mai ka hih manin ka paih hi lel hi. Zong cimtak mai, ka neu lai a iplah bang lo ahih manin ka paih hang zong pammaih ka sa het kei hi.\nTu lai tak ka nuntak na ahih leh nik le puan cihte pen ansai khawng a um le keu zat bang a ka neih hi lel hi. An sai a anne ten zong a zat laitak bek mah donin a nek khit leh tua ansai pan a pai khiat khit ciangin phawk le ngaihsutin nei kha nawnlo hi. Bek tham loin a khang un tua kuang le keute peuhmah ngaihsut le phawkin nei nawnlo uh hi. Ahih hangin tua ka neu lai a ka puansilhte ken ka gol zawh ciang dong nangawnin mangngilh thei loin ngaihsun kha zelzel hi’ng. A taktak in ka phawk pipen leh ka lungsim ong khoih kha pen ahih leh ka haksat luat uh leh zawn luat man hi lo zaw in ka innkuan sung nop dan, ki-it kikep leh kikhual ziate hizaw hi. Hih hun lai a ka puanteng in ka nu’ khut ma nei kim a, ka nun ong kep pih ngiat in itna tawh ong donpih hi.\nPuan kiphop teen ka nu hong phawk sak kik mahmah in hihte tungtawn in ka nu ka itna lian semsem hi. A kiphop cihte pen puan sia hizaw loin ka nu’ hong itna mah hizaw hi. Puan sia nam tuam tawh phopna tungtawn in ka nu itna mah ka mu hi.\nKum sawtpi khit ciang bekin tua puan phopte akhiatna ka telsan a ka puante siacip in aki silh theih nawn loh zawh nangawn a ka paih nop lohna hang zong ka khuanung tel san hi. Ahi zongin tun ahih leh nik le puan ka paih hangin pammaih sak na le itna ka nei kei hi. Tuma kum tampi lai a nik le puan ka it bangin zong ka it thei kei hi. Ahang inah tu a ka puante in ka nu’ khutma nei nawnlo, ka nu’ itna ngah kha nawnlo ahih man zong ahi hi. Tu in ka phawk thak khat ah tu laitak a ka hauhna sangin tua hun lai a tun le zua tawh zawn khilkhialna pen manpha zaw cih thu hi. Gentheihna tungtawn in itna leh ngaihna kilak thei hi. Tutak in sum le pai pen kei buaipih hi nawnlo mah leh ka nu’ khutma leh a itna pan hong kai khia hi.\nVan le na zong a kicingin tun ka nei hi. Ka deihteng lei in ka deih nawnloh ciang ka pai lel hi. Tua bang a ka paih ciang zong pammaih ka sa se kei hi. Ka puan lei thakte ka et zelzel hangin zong amau hong hopih tuan peuh mah lo uh hi. Hih puan silh 4 ka leite zong ka lupna sungah om lel in hong hopih lo uh hi. Himah taleh ka neulai puante pau thei mawk uh a a kammalte ka lungsim sungah teeng den hi.\nA short story by :\nItem Reviewed: BANGHANGIN PUANTE PAU THEI LO MAWK HIAM? (Tangthu tomno) Description: Rating: 5 Reviewed By: Cinpu Zomi


url: =Malaysia, Uptown Shah Alam sungteng ah Immigration te’n Operasi bawl, mi 67 mansuak :: ZOMI DAILY\nMalaysia, Uptown Shah Alam sungteng ah Immigration te’n Operasi bawl, mi 67 mansuak\nposted on 25 November 2018 at 6:44 pm Lomkholna: Malaysia, News, Operasi, Sawltak, World\nMalaysia, Uptown Shah Alam vengsungteng ah Immigration Department te makaihna tawh Friday zankimlam akipan Operasi kibawl cih NST pan kiza hi. Shah Alam, Section 24’s Uptown sungteng ah Operasi akibawl hi a, akibawlna ahangpen tua kuamsungteng ah zanlam ciangin phalna Permit neilo gamdangmi “illegal immigrant” te omden uh ahih manin, tua vengsung aom te’n Complaints abawlman un Operasi akibawl cimawk hi.\nTua Shah Alam kuamsungteng ah gamdangmi “illegal immigrants” tepen van alei Customers bek thamlo, pawlkhatzong phalna Permit aneihloh uhhangin tua vengsung aom sumbawlna Premisese muntampi ah nasem in om uh cihzong kitheikhia hi.\nTuabangin vengsung mipi te Complaints zaksakna tawh kizui in Selangor Immigration Department leh National Registration Department (NRD) panin Officer leh personnel akigawm in mi 44 tak amanding in kuankhiapah uhhi.\nNitaklam 11:30pm hun akipan Uptown Shah Alam sungteng ah kumpi thunei te’n buluh kawikawi uh a, zingsanglam 2am hunpawl in Operasi mansiang sakpan uhhi. Tua hunsung ah gamdangmi “illegal immigrants” bekbek akigawm in mi 67 mankhia uh a, tuatepen thusitna bawlbeh tohtohding in kemsuak uhhi.\nHihvai tawh kisai in kumpi thunei ahi State immigration director Mohamad Shukri Nawi in agenkhiatna ah tua vengsung aom Malaysian gammi te’n Social Media tungtawn in Complaints hongbawl uhhi ci’n genkhia hi.\nTuabangin vengsung aom Malaysian gammi te zaksakna tawh kizui in Operasi akibawl hi a, akigawm in gamdangmi 120 te’n thusitna abanban in thuak ngekngek uhhi. Tualak ah mi 67 tepen Immigration thukhun tawh kizui in lahtheihding bangmah Permit kician neilo uh ahih manin akimansuak uh ahihi.\nTua akimante lakah numei pawlkhatzong kihel uh a, kum 20 panin kum 55 kikal vive ahi uhhi. Tua matsuak athuakte pen State Immigration Department’s Enforcement Division ah kipuak uh a, tuamun panin akisam bangbangin thusit thudotna kibawlding hi ci’n kumpi thunei te’n Statement ah genkhia uhhi.\nState immigration director in agenbehna ah Operasi akipat ciangin gamdangmi pawlkhat pen taisimsawm, kibuksawm cihbangin omngeingai uh cihi. Ahi zongin Officers tepen munkhempeuh ah akigingsa in aki omdimdiam ahih manin, kuamah ki taisuahlo, avekin kimanthei hi ci’n kipaktak in genkhia hi.\nMore: Kuala Lumpur khuasung muntuamtuam Operasi bawlna panin gamdangmi 70 kimansuak\nAkiman te Case khempeuh pen “Section 6(1)(c) of the Immigration Act 1959/63 for not having a valid pass/permit and Section 15(1)(c) of the same Act for overstaying” thukhun tawh kizui in thu kibawlding hi. Malaysia gamsung ah gamdangmi te alom omphatdiakna leh zankim zankhang in agamtatna, pawibawlna, gualnopna cih munte pen kidop huai phadiakleh kilawm hi. Tuaban ah venglepaam, midang te mitdongding, nawngkai hongsakding in ih omkhaklohding zong thupi mahmah hi. Sawltak #zomidaily\nPrevious: Malaysia, Suria KLCC inndawl 6 na panin pasal khat lenkhiatsawm\nNext: Na ngaihsun ngei hiam?\nDr. Billy Graham phawkna ~ Tdkhen\nHallo Zogam – 7 ~ T. Sawm Lian\nKuala Lumpur khuasung aom Shopping Mall khatah Bomb om ci’n ki patauman\nNupi naupaaite zuihding thupawlkhat


url: =Naupangno abuan pasal khat aciltang ki tankhiatsak in si :: ZOMI DAILY\nposted on 22 June 2019 at 11:49 pm Lomkholna: News, Sawltak, World\nSouth Africa gamsung ah pasal hongkhat in sangnaupang buanhuan “Gang Rape” uhhi. Tua bangin naupangno kumcingnailo akibuan om cih akitheih ciangin khuasung mipi te hehmahmah uh a, naupangno te abuan lakah akihel pasal khatpa pen mipi te’n aciltang tankhiatsak uh cih Metro News pan kiza hi.\nSouth Africa, Johannesburg geinai aom Ivory Park ah nungdiak in thupiang hi a, buan athuak sangnaupang numeino tepen kum 14 leh kum 18 bek aphapan uh ahihi. Numeino abuan pasal tepen mi 3 kici a, kikhel ngekngek in buanhuan uhhi.\nKhuasung mipi te’n hihthu atheih uhciangin mibuan te manding in kithawi uh a, tuaciangin mibuan pasal 2 tepen taisuah uhhi. Ahi zongin mibuan pasal khatpa pen manthei uh a, acil gehsak uhhi. Tuabangin acil agehsakna uhhang in tuapa pen sisuak cih kiza hi.\nAki taisuah mibuan pasal 2 tezong akhuanung ah Police te’n mankik thei veve uhhi. Police spokesman colonel Lungelo Dlamini in hihvai tawh kisai in agenna ah tua numei 2 tepen khetawh apai uh hi a, mibuan pasal te’n temta leh thau tawi in nawngkaisak uhhi. Tuakhit ciangin numeino te lencip uh a, kikhel in buan uhhi ci’n palik thuneipa’n genkhia hi.\nTuabangin thupiang amukha Witness khatin khuasung mipi te kiangah zasakpah a, tuaciangin khuasung mipi te ki kaikhawmpah ngeingai in delhpah uhhi.\nMore: Malaysia, Ampang vengsung ah papai khatin kum 10 aphapan atanu buanzel ahih manin kiman\nPolice te’n khuasung mipi te kiangah buaina aom ciangin nothu tawh bangmah thu nabawlpah kei unla, kumpi thunei te hong zasak masa un. Kumpi thukhun ombangin thu kibawlding hi ci’n genkhia uhhi. Ahi zongin hih mibuanpa sihna vaitawh khuasungmi mat athuak kuamah omlo cihthu kiza hi. A ciltang ki tankhiatsaklo in, bangmah thu kibawllo hileh naupangno bangmah in buan athuakbeh khalaitam??? Sawltak #zomidaily\nPrevious: Pawlpi phut nuamte’ theihding ~ Pu Thangboi\nNext: Tukhang khangnote’ khan ~ Dr. Pau Khan En